Menu Rahmah: Lebih 15,000 Restoran Tawar Harga RM5

SERI KEMBANGAN – Mulai Selasa, lebih 15,000 restoran menawarkan Menu Rahmah berharga RM5 bagi hidangan makanan tengah hari atau makan malam untuk golongan B40.

Ia selaras dengan pelancaran inisiatif Menu Rahmah oleh kerajaan, bertujuan memastikan golongan B40 khususnya mampu membeli makanan di restoran pada harga yang berpatutan.

“Menerusi inisiatif itu, diharap tiada lagi golongan sasar yang tidak mampu membeli makanan di restoran,” kata Menteri Kementerian Perdagangan Dalam Negeri dan Kos Sara Hidup (KPDN), Datuk Seri Salahuddin Ayub.

Menurutnya, lebih 15,000 restoran daripada tujuh persatuan pengusaha makanan dan minuman memberi komitmen mereka untuk menyediakan Menu Rahmah di premis masing-masing.

Persatuan tersebut antaranya Persatuan Pengusaha Restoran Muslim Malaysia (PRESMA), Persatuan Pengusaha Restoran India Malaysia (PRIMAS) serta Persatuan Pengusaha Tomyam Malaysia.

Pelaksanaan program juga membabitkan ahli Persatuan Pemilik Kedai Kopi Malaysia-Singapura (MSCSPGA), Persatuan Peruncit Bumiputra Malaysia (BRO) , Persatuan Rangkaian Runcit Malaysia (MRCA) dan Persatuan Peruncit Malaysia (MRA).

“Saya harap selepas ini, dapatlah golongan ini membeli makanan dan tidak lagi kelaparan kerana tidak mampu membeli makanan di restoran,” katanya selepas Majlis Pelancaran Menu Rahmah.

Beliau berkata, pihaknya juga pasti golongan yang berkemampuan tidak akan mengambil kesempatan memilih Menu Rahmah kerana mampu membeli sajian lain.

“Menu Rahmah adalah hidangan seimbang merangkumi nasi, satu pilihan protein iaitu ayam atau ikan dan sayuran yang ditawarkan untuk membantu golongan yang terkesan dengan kenaikan kos sara hidup ketika ini.”

Salahuddin berkata, bagaimanapun, daripada pemerhatian terdapat peniaga yang prihatin dengan mempelbagaikan menu lain seperti mi goreng, kuetiau goreng, rojak, roti John dan shawarma.

“Untuk memudahkan rakyat, kita (KPDN) akan letak satu pelekat atau simbol Menu Rahmah di premis yang terlibat dan apabila mereka nampak menu itu, mereka boleh pergi dapatkan makanan.”

“Kita juga akan menguar-uarkan program ini dan saya minta pempengaruh di media sosial membantu kerajaan menyebarluaskan tentangnya supaya seluruh rakyat boleh menikmati menu ini,” katanya selepas melancarkan program menu itu di Pasar Raya Mydin Subang Jaya.

Beliau berkata, program tersebut akan dijalankan secara berterusan selagi ia mendapat kerjasama daripada premis yang bersedia memberikan perkhidmatan.

“Sekiranya mereka (pengusaha premis) tidak boleh mengekalkan (harga menu), mereka boleh beritahu kita (KPDN) supaya perbincangan boleh dibuat dari semasa ke semasa,  tapi setakat ini, mereka boleh laksanakan harga menu RM5 yang kita minta.”

“Selain itu, saya tidak fikir ada golongan (selain miskin tegar dan golongan memerlukan) yang akan mengambil kesempatan terhadap pelaksanaan Menu Rahmah ini kerana mereka ada pilihan makanan lain.”

“Tetapi kalau mereka rasa di tengah bulan sudah kurang duit dalam poket, mereka juga boleh pilih Menu Rahmah kerana saya rasa mereka pun ada selera untuk memilih menu ini,” katanya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Banyakkan Calon Wanita Dalam PRU15

“Saya yang akan tandatangan watikah calon PRU15. Saya jamin jika perlu memilih calon wanita dan lelaki yang mempunyai kriteria sama, saya akan memilih wanita.”

Setiausaha Agung DAP, Anthony Loke Siew Fook berkata demikian ketika menjadi ahli panel pada Forum Kepimpinan Wanita Dalam Politik: Memacu Realiti Peningkatan Perwakilan Wanita Dalam PRU15 dan Badan Legislatif.

Tambah beliau, parti itu akan meletakkan lebih ramai calon wanita bagi Pilihan Raya Umum ke-15 (PRU15) melebihi PRU14 sebelum ini.

Forum yang julung kali diadakan menampilkan ahli-ahli panelnya daripada beberapa parti utama negara, iaitu Democratic Action Party (DAP), Barisan Nasional (BN), Parti Pribumi Bersatu Malaysia (Bersatu), Parti Keadilan Rakyat (PKR) dan Parti Islam Se-Malaysia (PAS).

Naib Ketua Srikandi Bersatu, Mas Ermieyati Samsudin, yang juga ahli panel pada forum itu berkata, Bersatu kebelakangan ini semakin terbuka dalam memberi ruang kepada wanita sebagai calon pilihan raya.

“Seramai 60 peratus terdiri daripada Srikandi manakala 40 peratus sayap utama dan Armada. Begitu ramainya wanita, kita akan perjuangkan supaya pucuk pimpinan memberi ruang kepada lebih ramai calon wanita bertanding pada PRU15 ini,” katanya.

YB Senator Fadhlina Dato Sidek pula berkata, negeri yang ditadbir Pakatan Harapan (PH) telah meletakkan syarat minimum kuota 30 peratus calon daripada wanita untuk mewakili Dewan Undangan Negeri (DUN), Parlimen dan Dewan Negara.

“Dalam komposisi hari ini adalah kritikal, jadi kita tiada pilihan. PRU makin hampir, jadi tuan-tuan dan puan-puan, NGO perlu bantu kami untuk mendesak terus semua parti komponen untuk pastikan bahawa wanita adalah amat penting dalam tuntutan komposisi.”

Beliau yang juga Ketua Wanita Keadilan memberitahu, komposisi Dewan Negara adalah jalan terbaik untuk menunjukkan bahawa wanita boleh menguasai Dewan Negara kerana isu lantikan tetapi tiada iltizam politik untuk menjadikan dewan negara ini sebahagiannya, 15 peratus adalah wanita.

“Jadi, jika tiada iltizam politik dalam Dewan Negara, macam mana kita nak sebut dalam dewan-dewan yang lain? Apatah lagi ketika ini, kedudukan pembuat dasar negara perlukan lonjakan yang lebih tinggi.”

Dalam perkembangan berkaitan, Setiausaha Agung Barisan Nasional (BN), Zambry Abdul Kadir berkata, BN mendahului usaha memperkasakan wanita dalam politik mahupun pembuat keputusan.

“Bahkan jika dilihat hari ini, YB (Yang Berhormat) Rina dan Mas sendiri lahir daripada Umno, kita serius dalam memperkasakan wanita, mungkin satu hari nanti, kita boleh gubal Akta 30 peratus wanita dalam Parlimen,” katanya.

Berdasarkan Indeks Jurang Gender Global (MGGI 2022), Malaysia berada di kedudukan 123 daripada 146 negara dalam konteks penglibatan wanita dalam politik.

Hakikatnya, inilah masa yang sesuai untuk meningkatkan calon wanita dalam Dewan Rakyat, tidak kisah bagi pihak kerajaan mahupun pembangkang.

“Ini adalah waktu yang tepat untuk meningkatkan jumlah calon wanita dalam parlimen berikutan isu jumlah gender yang ketara,” kata Menteri Pembangunan Wanita, Keluarga dan Masyarakat, Datuk Seri Rina harun.

Beliau berkata, hanya 14 peratus ahli parlimen dalam kalangan wanita dan angka itu menjadi berkurang apabila tidak semua ahli parlimen dalam kalangan wanita dilantik menjadi Menteri.

“Kita hanya ada 14 peratus ahli parlimen di Dewan Rakyat. Mereka bukan saja perlu menjadi calon tetapi perlu menang,” kata Datuk Seri Rina Harun.

Beliau berkata, jurang gender yang ketara dalam kepimpinan, politik dan pembuat keputusan merupakan satu indikator yang perlu diberi perhatian serius.

Oleh yang demikian, inisiatif perlu ditingkatkan supaya lebih ramai calon wanita dalam pilihan raya seterusnya menjawat jawatan Menteri.

Terdahulu, sejak 65 tahun kemerdekaan negara, jumlah kepimpinan wanita dalam badan legislatif negara tidak pernah melebihi 15 peratus iaitu 14.86 peratus di Dewan Rakyat, 11.42 peratus di Dewan Negara dan 11.57 peratus di Dewan Undangan Negeri (DUN)

Realitinya, kadar enrolmen wanita dalam semua peringkat pendidikan sama ada rendah, menengah atau tertiari adalah tinggi tetapi bagi aspek kadar penyertaan dalam pasaran buruh adalah rendah.

Ini menunjukkan ramai wanita di Malaysia yang berpendidikan tinggi dan berpotensi untuk memegang jawatan tinggi dalam sesebuah organisasi.

Program anjuran Majlis Kebangsaan Pertubuhan-Pertubuhan Wanita Malaysia (NCWO) dan Pusat Kepimpinan Wanita dalam Politik Malaysia (COMWEL), telah dirasmikan oleh Menteri Pembangunan Wanita, Keluarga dan Masyarakat, YB Datuk Seri Rina Mohd Harun dan dihadiri oleh lima wakil parti politik utama dan 38 pertubuhan bukan kerajaan (NGO).

Rentetan daripada isu yang diforumkan itu juga, NCWO akan mewujudkan Jawatankuasa Pemantauan Masyarakat Sivil Pilihan Raya Umum Ke-15 (PRU15) bersama sukarelawan bermula tempoh prapencalonan.

Tidak terkecuali, Pertubuhan Bukan Kerajaan (NGO) dan aktivis, semuanya perlu bergandingan mendesak dan memperjuangkan perkara ini walaupun akhirnya akan diputuskan di Dewan Rakyat..

“Kita mahu meningkatkan kesedaran masyarakat terhadap pentingnya pembabitan lebih ramai wanita pada pilihan raya, seterusnya sebagai ahli dalam badan legislatif,” kata Presiden NCWO, Tan Sri Dr Sharifah Hapsah Shahabudin.

Justeru untuk jangka masa panjang, perlunya reformasi legislatif pada peringkat negeri dan persekutuan bagi meningkatkan bilangan wanita di Parlimen dan Dewan Undangan Negeri (DUN).

Forum ini antara lain bertujuan menggerakkan penyertaan wanita ditingkatkan sekurang-kurangnya 30 peratus dalam politik dan kepimpinan, termasuk sebagai calon pilihan raya, telah diadakan pada 5 Oktober 2022 di Royal Lake Club, Kuala Lumpur.

Pakatan parti politik kerajaan mahupun pembangkang ketika forum tersebut senada untuk terus memberikan komitmen mencapai sasaran 30 peratus wanita sebagai calon dalam pilihan raya, seterusnya menambah bilangan golongan itu dalam badan legislatif di negara ini.

Atriza Umar
Pegawai Jabatan Penyiaran dan Multimedia
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Erti Kemerdekaan: Aktiviti H2O Dekati Masyarakat

SERI KEMBANGAN – Hidayah Centre Foundation (HCF) dengan kerjasama Rakan Hidayah telah menganjurkan aktiviti Hidayah Harmony Outreach (H20) di Taman Tasik Manjalara, Kepong pada Ahad.

Program yang bertemakan ‘Hijrah dan Kemerdekaan’ bertujuan untuk mendekati masyarakat pelbagai kaum bagi berkongsi perspektif Islam dalam menghayati kemerdekaan, di samping memperbetulkan salah faham terhadap Islam melalui pendekatan harmoni.

Aktiviti tersebut disertai sepasukan kakitangan HCF dan sukarelawan Rakan Hidayah, yang diketuai oleh pemangku Penolong Pengurus Jabatan Outreach HCF, Encik Muhammad Syahid Abdul Rahman.

Masyarakat yang ditemui menyambut baik inisiatif ini dan memberikan respons yang memberangsangkan, melibatkan santunan 33 orang responden daripada pelbagai latar belakang.

Dalam perkembangan berkaitan, aktiviti H2O turut diadakan pada Sabtu dan Ahad lalu di Padang Kota dan Armenian Street bersama pasukan Rakan Hidayah Pulau Pinang.

Intipati utama program ini dibuat untuk mendalami maksud kemerdekaan dari sudut pemahaman pelbagai agama.

Pada masa yang sama, sukarelawan turut dapat menerangkan erti kemerdekaan yang dibawa Islam iaitu pembebasan manusia daripada penyembahan terhadap makhluk kepada penyembahan terhadap Tuhan yang satu.

Bagi tempoh dari bulan Januari hingga Julai pada tahun ini, HCF telah menganjurkan sebanyak 188 aktiviti outreach dan telah melakukan 78 jaringan dengan pertubuhan agama.

HCF juga mempunyai 487 sukarelawan yang aktif, menyantuni 313 peserta latihan dakwah dan telah berjaya memberikan 192 ceramah kesedaran dakwah.

Berdasarkan laporan pencapaian terkini, seramai 610 mualaf baharu diberikan sokongan dan 534 orang mualaf mengikuti kelas yang dianjurkan, manakala terdapat 59 orang mualaf yang diperkasakan melalui program khas.

Orang ramai ingin turut menyertai program sebegini, dialu-alukan untuk mendaftar sebagai sukarelawan Rakan Hidayah atau menyumbang di pautan www.dahsedekah.com.


Pakaian: Jangan buat main-main

Islam ini agama yang mudah saja. Pakailah apa pun, asalkan tutup aurat sempurna. Pakailah apa pun asalkan tidak menyerupai sesuatu kaum yang Allah murkai.

Saya tak nak sebut tentang spesifikasi tutup aurat. Rasanya semua pun tahu untuk perempuan, semua kena tutup kecuali muka dan tapak tangan.

Kali ini, saya nak sebut tentang aspek yang satu lagi, tentang pemakaian yang menyerupai kaum yang Allah murkai, tentang tasyabbuh.

Baik, saya nak kongsi tentang dua cerita.

Masa salah satu program yang saya anjurkan, pernah sekali pasukan minta adakan tema fantasi. Maka meriahlah dewan dengan ratusan kostum pakaian. Yang pakai macam Cinderella, Snow White, Harry Porter, Hang Tuah… ya meriah!

Saya sendiri pakai serba putih ala-ala Puteri Gunung Ledang. Suka-suka saja semuanya, sekadar meraikan kecenderungan kanak-kanak yang mudah tertarik pada dunia warna-warni dan fantasi. Teruja!

Yalah, bukan selalu dapat berpakaian seperti ini. Barangkali seumur hidup, sekali.

Saya lihat beberapa orang sahabat memakai pakaian ahli sihir. Saya telan air liur, mula rasa tidak sedap hati. Mereka sedang teruja nak bergembira, maka saya diam saja kerana tidak mahu rosakkan mood mereka dengan teguran saya.

Namun kemudian, saya terkejut apabila pemenang bagi kategori kostum paling menarik jatuh pada yang pakai pakaian ahli sihir. Allah! Apa dah jadi pada juri?

Memang pakaiannya menarik, mekapnya juga real, tampak garang dan jahat. Sesuailah dengan watak yang dibawanya itu. Tapi…

“Kenapa bagi ahli sihir menang? Tahu tak sihir adalah sesuatu yang Allah haramkan? Kenapa angkat watak jahat sebagai pemenang? Kita tak boleh kawal pakaian orang lain tapi kita boleh pilih siapa yang boleh kita jadikan contoh. Kenapa pilih ahli sihir?!”

Ya, memang ketika diumumkan pemenang, saya senyum saja sampaikan hadiah tapi hati saya berdarah! Saya diam kerana tidak mahu merosakkan mood ceria majlis tapi malam itu ketika mesyuarat post-mortem AJK, saya terus suarakan rasa tak puas hati saya.

“Bonda, yang pakai kostum ahli sihir tu, al-hafizah tau.”

Ternyata ilmu agama, al-Quran 30 juzuk dalam kepala pun kadang tidak mampu membantu kita mendapatkan sensitiviti ini. Lalu, sejarah silam terimbas kembali.

Cerita kedua tentang zaman remaja saya yang ‘nanar’. Walaupun lahir daripada keluarga yang baik-baik, walaupun bersekolah di salah sebuah sekolah menengah agama berprestij, tapi saya remaja yang liar; jean, T-shirt, cap.

Kadang keluar rumah masih bertudung, sebab abah ada di rumah. Tapi naik saja bas, terus cabut tudung, sumbat dalam beg, berpeleseran di bandar dengan kawan-kawan. Huha huha tanpa tujuan.

Antara tempat yang kami suka pergi, kedai aksesori; beli cincin, rantai, earing, semua yang melambangkan ganas seperti anarchy, tengkorak. Rantai bertali hitam itu trademark saya. Entah berapa kali mak marah saya pakai, saya pekakkan telinga saja.

Namun, satu detik yang masih saya ingat yang hingga kini mendatangkan kesal, saya pernah pegang satu loket berbentuk salib. Lama saya pegang, lama saya pandang. Terdetik hati nak beli, terasa nak pakai!

Astaghfirullah, sampai macam tu sekali! Semoga Allah ampuni segala lintasan hati saya. Tapi nak bagitau, waktu saya nak beli tu bukan niat nak tukar agama, langsung tidak, waliyazubillah!

Saya cuma nak pakai sebab saya fikir ia tampak ganas dan liar. Begitulah saya ketika itu, dengan imej bad girl saya, dengan kebodohan saya ketika itu! Dan satu-satunya hal yang buat saya tak jadi beli ketika itu ialah sebab teringatkan seorang sepupu lelaki saya yang juga bersekolah agama macam saya.

Tapi dia baik, gaya macam ustaz dan saya segan dengan dia. Saya segan kalau dia nampak saya pakai rantai berloket salib itu. Segan kalau dia marah.

Ya tuan puan, saya tak jadi pakai bukan sebab nak jaga agama, tapi sebab segan dengan sepupu saja! Nak bagitau, betapa ketika itu tiada langsung sensitiviti saya tentang agama. Saya tak fikir langsung betapa pemakaian boleh merosakkan akidah saya! Allah… Allah.

Saya menulis ini dengan rasa sebal pada kejahilan masa lampau saya. Namun saya juga menulis ini dengan rasa penuh simpati pada orang yang juga senasib dengan saya, yang tiada sensitiviti dalam menjaga kesucian hidup beragama.

Saya jadi simpati pada al-hafizah yang memilih kostum ahli sihir. Saya jadi simpati pada sahabat-sahabat yang seronok memakai pakaian Santa Claus. Saya jadi simpati pada artis yang berpakaian macam Firaun dalam video klip lagunya.

Saya percaya, situasi mereka sama seperti yang saya pernah rasa, tiada niat menukar agama pun; suka-suka saja, jahil, degil. Dan mereka perlu dididik dengan cara yang baik. Didoakan hidayah buat mereka, bukan dikecam seolah-olah untuk mereka tiada lagi syurga!

Maka, inilah saya dengan rendah diri memohon agar kita sama-sama ambil pengajaran dan peringatan. Bukan semua yang buat salah, yang buat sesuatu menyalahi akidah itu kerana mereka maksudkan begitu. Namun, ilmu mereka kurang, sensitiviti mereka terhadap memelihara akidah masih tiada.

Dan tetaplah saya perlu ingatkan di sini agar tuan puan tidak terjebak dengan sesuatu kesalahan yang saya sendiri hampir lakukan. Tetaplah perlu diingatkan bahawa semua watak-watak yang Allah murkai, jika dipakai ia menjadi tasyabbuh iaitu menyerupai kaum tersebut.

Hukumnya boleh jatuh kufur sekiranya disertai dengan iktikad atau kepercayaan. Bahkan, sekalipun jika dipakai secara ‘suka-suka’ tanpa niat menukar agama, tetap jatuh haram dan hukumnya berdosa!

Tasyabbuh adalah satu hal yang masih kurang sensitivitinya dalam masyarakat kita. Sebab itu, ada yang tak kisah pakai kostum Santa Claus, bangga bergambar dengan pokok Krismas bergantungan hadiah, tak kekok bagi anak pakai cekak rambut bertanduk syaitan.

Padahal semua itu adalah bagai satu pengiktirafan pada sesuatu yang Allah murkai. Allahu Rabbi!

Semoga Allah ampuni dosa-dosa saya dan mereka semua. Semoga Allah selamatkan kita daripada menyerupai ahli maksiat dan yang derhaka kepada Allah. Pesan pada kawan-kawan, pada anak-anak, berhati-hatilah. Nak suka-suka jangan sampai melorongkan kita ke neraka, kerana kita takkan pernah sanggup menanggung azabnya!

Bonda Nor atau nama sebenarnya Norli binti Madlan adalah anak kelahiran Melaka yang kini menetap di Terengganu. Beliau seorang penulis, novelis, kolumnis majalah, penceramah dan pengasas Kaedah Membaca Ekspres-i.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Keputusan isu ‘bin Abdullah’: Perkasakan lagi perundangan Islam

IKRAM Legal mengalu-alukan keputusan Mahkamah Persekutuan pada 13 Februari 2020 melalui penghakiman majoriti yang telah memutuskan bahawa anak tidak sah taraf tidak boleh dinasabkan kepada bapa biologi selaras dengan peruntukan Seksyen 111 Enakmen Undang-Undang Keluarga Islam (Negeri Johor) 2003.

IKRAM Legal melihat keputusan Mahkamah Persekutuan tersebut sebagai satu pengiktirafan kepada undang-undang Islam dan agensi/institusi agama seperti Jawatankuasa Fatwa Negeri yang sekali gus telah memartabatkan dan mengukuhkan lagi kedudukan Islam sebagai agama bagi Persekutuan.

Namun pada masa yang sama, IKRAM Legal juga mengambil maklum bahawa keputusan Mahkamah Persekutuan tersebut adalah turut tidak membenarkan anak tidak sah taraf tersebut untuk dibinkan kepada Abdullah kerana negeri Johor masih belum mewartakan apa-apa fatwa berkenaan dengannya pada masa kes tersebut difailkan.

IKRAM Legal berpandangan bahawa ianya hendaklah difahami sebagai satu bentuk saranan kepada semua Jawatankuasa Fatwa Negeri dan mana-mana agensi/institusi agama negeri untuk memanfaatkan dan melaksanakan kuasa undang-undang Islam yang sedia ada dengan sebaik-baiknya.

Justeru, IKRAM Legal menyeru agar semua agensi/institusi agama negeri dibantu oleh agensi/institusi agama di peringkat persekutuan untuk mengambil langkah yang proaktif daripada penghakiman Mahkamah Persekutuan ini untuk terus memainkan peranan penting dalam memperkasakan pelaksanaan dan penguatkuasaan undang-undang Islam di negeri masing-masing selaras dengan kuasa yang ada dengan sebaik-baiknya.

Pada masa yang sama, IKRAM Legal juga berpandangan bahawa isu berkenaan penjagaan maruah dan air muka anak tidak sah taraf yang dibinkan kepada Abdullah sepertimana yang telah disentuh dalam penghakiman Mahkamah Rayuan sebelum ini juga adalah wajar untuk diperhalusi dengan lebih mendalam oleh Jawatankuasa Fatwa dan agensi/institusi agama yang berkenaan.

Hal ini adalah demi memastikan kemaslahatan anak yang tidak berdosa tersebut terpelihara khususnya bagi jangka masa panjang selari dengan prinsip Maqasid al-Syariah yang menekankan kepada pemeliharaan nyawa (hifzu an-nafs).

IKRAM Legal percaya bahawa usaha kolektif melalui perbincangan dan kerjasama antara agensi/institusi agama bersama dengan pihak-pihak yang berkepentingan termasuklah pertubuhan-pertubuhan badan bukan Kerajaan (NGO) akan dapat membantu menyelesaikan masalah-masalah perundangan Islam yang timbul dengan efektif dan harmoni.

Di samping itu juga, IKRAM Legal menyeru agar usaha-usaha untuk memperkukuhkan lagi institusi keluarga, masyarakat dan pendidikan juga harus digembleng ke arah membendung kes-kes kelahiran anak tidak sah taraf dalam negara.


Langkah penting ke arah mengangkat profesionalisme guaman syarie

IKRAM Legal mengalu-alukan pembentangan Rang Undang-Undang Profesion Guaman Syarie (Wilayah-Wilayah Persekutuan) 2019 (“RUU Guaman Syarie”) oleh Menteri di Jabatan Perdana Menteri, YB Datuk Seri Dr Mujahid Yusof di Parlimen semalam, 9 Julai 2019 untuk bacaan pertama dan menegaskan bahawa ianya merupakan satu langkah yang amat penting ke arah mengangkat profesionalisme guaman syarie dalam negara.

Selaku sebuah profesion yang memainkan peranan yang amat penting dalam membantu Mahkamah Syariah memberikan keadilan berasaskan syariah, IKRAM Legal menegaskan bahawa sememangnya sudah lama sepatutnya profesion guaman syarie ini diiktiraf sebagai satu kerjaya yang profesional di sisi undang-undang.

Dengan tergubalnya RUU Guaman Syarie ini kelak, profesion guaman syarie akan mempunyai undang-undang khusus bagi mengawal selia amalan profesion guaman syarie sepertimana profesion guaman sivil yang telah terlebih dahulu mempunyai Akta Profesion Undang-Undang 1976.

IKRAM Legal percaya bahawa tahap kualiti peguam syarie dalam negara ini akan lebih meningkat sekaligus mengangkat martabat institusi kehakiman Syariah dan memberikan keyakinan rakyat kepadanya khususnya dengan kewujudan peruntukan-peruntukan berkenaan Lembaga Kelayakan Profesion Guaman Syarie, penubuhan Badan Peguam Syarie dan Majlis Peguam Syarie yang tidak ada sebelum ini.

IKRAM Legal mengucapkan tahniah kepada Kerajaan atas komitmen yang ditunjukkan dalam usaha berterusan untuk memartabatkan perundangan Syariah dalam negara ini bermula dengan penubuhan Mahkamah Khas Perkahwinan, Hadhanah dan Nafkah diikuti dengan pembentangan RUU Guaman Syarie ini.

IKRAM Legal menyeru agar RUU Guaman Syarie ini dapat dibahaskan dengan lancar semasa sesi perbahasan dalam Parlimen kelak dan seterusnya diterima menjadi Akta Undang-Undang ke arah memberi nafas baru kepada profesion guaman syarie dan institusi kehakiman Syariah dalam negara ini.

IKRAM Legal juga berharap agar RUU Guaman Syarie ini akan menjadi pembuka jalan ke arah penyeragaman dan penyelarasan undang-undang Syariah antara negeri-negeri yang mana ianya akan amat memudahkan rakyat untuk mendapatkan keadilan di Mahkamah Syariah insya-Allah.

MEDIA STATEMENTIKRAM LEGAL10th of July, 2019/6th of Dzulkaedah, 1440H

IMPORTANT MEASURE IN LIFTING THE PROFESSIONALISM OF SYARIE LEGAL PROFESSION

IKRAM Legal welcomes the presentation of the Syarie Legal Profession Bill (Federal Territories) 2019 (“Syarie Legal Profession Bill”) by Minister in the Prime Minister’s Department, YB Datuk Seri Dr Mujahid Yusof in Parliament on July 9, 2019. IKRAM Legal strongly views this first reading of the Bill as a critical step and milestone towards raising the profession of Syarie lawyers in the country.

As a profession that plays critical role in assisting the Syariah Court delivers Syariah-based justice, IKRAM Legal asserts that identifyinh Syarie legal profession as a professional career that is legally recognized by the law is a long overdue and much-needed reform.

With the passing of the Syarie Legal Profession Bill in the future, the Syarie legal profession will be monitored under a special law that regulates the practice of Syarie law profession, as is the case for civil law profession that is being administered under the Legal Profession Act 1976.

IKRAM Legal believes that the quality of the Syarie lawyers in this country will be enhanced, the dignity of the Syariah judiciary institutions be lifted, and people’s confidence in these institutions will surge, especially through the establishment of provisions related to Syarie Legal Profession Qualification Board, Sharie Lawyers’ Association and Syarie Lawyers Bar which are previously absent.

IKRAM Legal congratulates the Government for proving its commitment in the continuous effort to uphold Syariah law in this country beginning with the establishment of the Special Court of Marriage, Hadhanah and Nafkah followed by the presentation of the Syarie Legal Profession Bill.

IKRAM Legal calls for the Syarie Legal Profession Bill to be discussed smoothly during the debate session in Parliament and subsequently be passed as a Law Act in order to give a fresh start to the Syarie legal profession and Syariah judiciary institutions in the country.

IKRAM Legal also hopes that this Syarie Legal Profession Bill will be the opening of the road towards the standardization and coordination of Syariah laws between states which will greatly facilitate the people in seeking justice through the Syariah Court, Insha Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Saya dan perunding imej

“Jangan pakai baju tu… Tak sesuai dengan suasana orang kampung.”

 Begitulah antara teguran ‘perunding imej’ saya yang menjalankan tugasnya dengan cukup cekap dan amanah. Cuma kena tahan sikit telinga dan turunkan sikit ego.

Saya sendiri selalu sarankan orang lain agar amalkan akhlak mudah menegur dan mudah ditegur. Akhlak mudah ditegur rupanya adalah satu jalan pintas untuk meningkatkan akhlak dan kemahiran kita.

 Siapa ‘perunding imej’ saya? Berapa bayaran yang perlu saya bayar? Beliau adalah isteri saya sendiri dan bayarannya PERCUMA. Kalau ikut nilaiannya cukup tinggi, tak terbayar.

Alhamdulillah saya mempunyai seorang isteri yang hampir setiap kali mengikuti saya semasa program ceramah dan kursus. Malahan beliau sendiri akan menjadi salah seorang daripada fasilitatornya.

 Untungnya melantik isteri selaku konsultan imej, servisnya berjalan 24 jam, tujuh hari seminggu. Bukan senang nak cari servis sedemikian rupa.

 “Engkau senang le… Isteri engkau tak bekerja,” ada orang menegur saya.

 “Ya… Isteri saya tak bekerja. Dia mengemas rumah sebab dia tak bekerja. Dia menjaga anak seramai enam orang, sebab dia tak bekerja. Dia menjaga makan minum saya dan anak-anak saya sebab dia tidak bekerja. Saya pula perlu rehat sebab saya letih bekerja,” jawapan yang saya biasa berikan kepada sesiapa yang merasakan menjadi suri rumah itu adalah satu tugas yang mudah.

 Bagi saya, melibatkan isteri dalam kerja-kerja dakwah yang kita lakukan akan meringankan beban kerja kita. Apatah lagi menyedari perempuan ni ada sifat-sifat yang melengkapi sifat-sifat yang ada pada lelaki secara umumnya.

Perempuan biasa suka melihat pada ‘details’, lelaki pula biasanya secara umum dan ‘overall’. Perempuan akan sensitif pada perkara yang kecil dan sering dipandang seolah-olah remeh, manakala lelaki pula sensitif pada perkara yang pokok.

Maka, bagi sesiapa yang hendak bernafas panjang dalam kerja-kerja dakwah dan kebajikan, libatkanlah isteri dalam kerja-kerja dakwah mereka.

Jangan ada sifat, “Ini orang lelaki punya hal, you jangan ganggu” atau “You jaga anak baik-baik, sudah memadai. Kerja-kerja ni tak sesuai dengan you.”

Satu ketika saya mendapati isteri saya tidak pandai menggunakan komputer, hendak cut and paste pun tak pandai. Baginya komputer ini bukan kemahirannya. Tapi saya asuh beliau sedikit demi sedikit, saya belikan komputer MacBook Pro yang mampu membuat suntingan video.

Sekarang ni alhamdulillah, beliau telah menghasilkan klip video lebih banyak daripada saya sendiri dan mampu memegang Ahli Jawatankuasa Wanita IKRAM Pusat bahagian media. Ia tidak akan berlaku jika di peringkat awal saya tidak benarkan beliau mencampuri urusan dakwah saya.

Tanamkanlah sifat melihat kebaikan pada setiap orang. Dalam bahasa Inggeris disebut ‘Good Finders’. Walaupun ungkapan ini telah dipopularkan oleh Motivator terkenal Zig Ziglar, tetapi pengamalannya banyak telah ditunjukkan oleh Rasulullah SAW.

Sentiasalah melihat kelebihan dan kehebatan orang lain terutama pasangan hidup kita.

Dr Hishamuddin Alham
Pesara Pensyarah Kanan UTM Skudai

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Radio Amatur tarik perhatian peserta PENARA 2010

Program yang dianjurkan oleh Kadet Remaja Sekolah rangkaian sekolah MUSLEH ini bertujuan melahirkan pelajar-pelajar yang sempurna dari sudut pemikiran, rohani mahupun jasmaninya. Ia berlangsung dari 27 hingga 30 Disember 2010 dan dihadiri oleh sebahagian besarnya pelajar tingkatan lima yang baru selesai menduduki ujian Sijil Pelajaran Malaysia.

Radio Amatur sangat menarik perhatian peserta kerana aplikasinya yang menggunakan gelombang pendek (short wave) sering digunakan pada saat-saat kecemasan dan untuk membantu mangsa bencana alam.

PENARA 2010 telah dirasmikan oleh Penolong Setiausaha Agung Pertubuhan IKRAM Malaysia (IKRAM), Haji Mohamad Yaakub Idris.

Dalam ucapannya, Mohamad Yaakub (gambar kanan) berkata IKRAM sentiasa menyokong program MUSLEH kerana sebagai sebuah institusi pendidikan Islam, usaha-usaha yang dijalankan MUSLEH untuk membentuk peribadi pelajar yang soleh lagi musleh memang selari dengan aspirasi IKRAM.

Beliau memetik sebuah kenyataan rasmi IKRAM yang menyatakan bahawa “IKRAM adalah sebuah pertubuhan dakwah Islam yang menjalankan tugas-tugas tarbiah dan kebajikan, berusaha untuk meninggikan taraf sosioekonomi umat Islam dan memperjuangkan penghayatan syariat Islam di Malaysia secara praktikal. IKRAM berhasrat membanteras kejahilan, menggembleng jiwa insan berasaskan akhlak dan keadilan serta bersedia bekerjasama dengan mana-mana pihak demi perpaduan dan kesejahteraan masyarakat.”

“Objektif PENARA 2010 yang menekankan tiga perkara iaitu tarbiah, dakwah dan kebajikan ini amat bertepatan dengan falsafah pendidikan Islam yang turut diperjuangkan IKRAM,” ujarnya.

Antara objektif PENARA 2010 ialah merapatkan ukhuwah antara peserta dari pelbagai negeri, mendedahkan peserta dengan penggunaan Radio Amatur, memberi peluang kepada peserta untuk menyertai pertandingan kemahiran, acara kebudayaan dan IT (iman dan takwa) serta melibatkan diri dalam kerja-kerja khidmat masyarakat.

Mohamad Yaakub berharap MUSLEH dan IKRAM akan terus menjalin kerjasama jangka panjang dalam usaha melahirkan warganegara yang sihat, prihatin dan dalam masa yang sama rapat dengan Allah.


Lonjakkan Peranan Institusi Didik Masyarakat – Presiden IKRAM

SERI KEMBANGAN – Institusi-institusi Pertubuhan IKRAM Malaysia (IKRAM) diseru agar melonjakkan usaha mendidik masyarakat dalam pelbagai bidang.

“Kita perlu lipat gandakan didik masyarakat, usaha pendidikan masyarakat ini,” kata Presiden IKRAM, Haji Badlishah Sham Baharin bersama kepimpinan institusi buat julung kalinya di Ibu Pejabat IKRAM, di sini.

“Kita perlu sedaya mungkin, sehabis kemampuan, untuk membina kekuatan. Institusi semua adalah kekuatan, institusi ini adalah sebahagian daripada kekuatan jemaah,” ujarnya mengulas Surah al-Anfal ayat 60 berkaitan kekuatan (  مَا اسْتَطَعْتُمْ  ).

Beliau berkata, kekuatan yang dimaksudkan ialah kekuatan individu, kekuatan organisasi dan kekuatan institusi yang adakalanya sangat luar biasa, berkembang dan diterima masyarakat.

Badlishah Sham turut memetik kata-kata Abdullah bin Mubarak bahawa amal yang kecil jika disertai dengan niat yang ikhlas, Allah akan panjangkan amal tersebut, begitu juga sebaliknya.

Di hadapan wakil lebih 30 institusi IKRAM yang hadir, beliau menegaskan bahawa institusi perlu bersama, mengambil peluang lakukan advokasi secara agresif.

Dalam pada itu, beliau menggesa setiap institusi IKRAM mengambil peluang dan ruang yang ada dalam mendidik masyarakat.

“Kata kuncinya ialah, ambil peluang yang ada untuk kita sampaikan apa yang boleh kita laksanakan.”

Beliau juga turut memberikan suntikan semangat, motivasi dan kekuatan kepada wakil institusi di samping mengingatkan agar sentiasa memelihara hubungan dengan Allah dan berdoa.

Turut hadir pada pertemuan tersebut Timbalan Presiden IKRAM, Jusni Yusoff, Setiausaha Agung Haji Shahrul Aman Mohd Saari dan beberapa Ahli JKP yang lain.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ennahda bantah pembubaran majlis kehakiman Tunisia

Pergerakan Ennahda Tunisia mengeluarkan kenyataannya baru-baru ini membantah keputusan Presiden Tunisia, Kais Saied untuk membubarkan Majlis Kehakiman Tertinggi, dengan menyifatkan keputusan itu sebagai tidak berperlembagaan.

“Badan kehakiman adalah pihak berkuasa bebas dan Majlis Kehakiman Tertinggi yang memberikan jaminan kesaksamaannya, kerana ia mewakili salah satu tiang terpenting dalam bangunan demokrasi juga undang-undang asas perlembagaan negara ini.”

Walaupun beberapa institusi telah menerima konsensus bantahan daripada beberapa parti yang diwakili di parlimen sebelum ini, namun mereka kini menyokong keputusan untuk membubarkan serta membatalkannya.

Dalam tindakan oportunistik yang menyokong laluan penubuhan diktator yang baru muncul, pengkhianatan terhadap kontrak perlembagaan serta pelanggaran yang jelas terhadap piagam juga norma antarabangsa haruslah ditangani.

Menurut kenyataan itu lagi, Ennahda menolak keputusan tidak berperlembagaan ini yang bertujuan untuk memperoleh kemudahan keadilan oleh presiden dan mengawal untuk menggunakannya sebagai alat untuk membubarkan lawan politik, menutup ruang suara awam dan mewujudkan sistem peraturan individu mutlak.

Justeru, Ennahda menegaskan keazaman tanpa syarat untuk melibatkan diri dalam semua bentuk perjuangan sivil yang aman bersama semua parti, pertubuhan sivil serta rakyat Tunisia untuk membantah keputusan yang tidak adil ini.

Pergerakan itu turut menggesa agar berhenti menghasut hakim, terutamanya selepas timbulnya ancaman untuk membubarkan ketua Majlis Kehakiman Tertinggi seperti yang dituntut oleh tentera.

Majlis Keselamatan juga menyediakan perlindungan yang diperlukan untuknya dan semua hakim, dan untuk memastikan presiden bertanggungjawab atas sebarang pelanggaran maruah, hak dan keselamatan.

“Ia mengesahkan bahawa pengasingan kuasa dan kebebasan badan kehakiman adalah keuntungan perlembagaan yang benar-benar tidak dapat dipulihkan.”

“Apa yang telah dilakukan oleh Presiden Republik bertentangan sepenuhnya dengan perlembagaan serta apalagi yang tinggal daripada legitimasinya, memandangkan ketidakupayaan sepenuhnya untuk menguruskan pentadbiran negara dan memperbaiki keadaan hidup rakyat juga memelihara maruah mereka,” katanya.

Majlis Kehakiman Tertinggi pada Ahad membantah tindakan membubarkan badan itu dan menyatakan bahawa “tiada satu rangka kerja perundangan dan perlembagaan yang sah” membenarkan Saied membubarkan badan itu. Majlis itu juga mengumumkan “ia akan terus menjalankan tugasnya” dan “menolak tekanan terhadap ahli-ahli majlis dan hakim.”

Ketua Majlis Kehakiman Tertinggi, Youssef Bouzacher baru-baru ini berkata, keputusan presiden untuk membubarkan badan itu adalah “tidak sah dan satu asimilasi langsung daripada presiden.” Beliau turut mengumumkan bahawa ibu pejabat majlis itu telah ditutup dan pasukan keselamatan menghalang pekerja daripada memasukinya.

Berikutan itu, Kementerian Dalam Negeri dipersalahkan atas isu yang berlaku ini.

Terdahulu pada Isnin, Presiden Kais Saied menafikan niatnya untuk campur tangan dalam hal ehwal kehakiman, dan menegaskan bahawa beliau tidak akan campur tangan dalam badan kehakiman dan tidak mengambil jalan keluar untuk membubarkan Majlis Kehakiman Tertinggi kecuali jika ada keperluan.

Saied berkata dalam klip video yang diterbitkan di halaman Facebooknya mengenai pertemuan beliau dan Najla Bouden Ramadan:

“Saya ingin meyakinkan semua orang di dalam dan di luar Tunisia bahawa saya tidak akan campur tangan dalam badan kehakiman dan tidak mengambil jalan keluar untuk membubarkan majlis kecuali ada keperluan.”

Mengenai pengumumannya pada hari Sabtu tentang pembubaran Majlis Kehakiman Tertinggi, Saied menekankan keperluan untuk merangka satu akta untuk tujuan itu secepat mungkin.

“Pembubaran majlis itu diambil untuk membersihkan negara, pemurnian yang hanya boleh dicapai oleh badan kehakiman yang adil,” katanya.

Tambah Saied, beliau juga tidak mahu mengawal semua kuasa, menghormati perlembagaan dan bukannya perlembagaan seperti pakaian atau kasut mengikut saiz mereka yang membuatnya.

Dalam pada itu, Presiden Tunisia itu mengumumkan bahawa beliau bertemu dengan bapa kepada ketua pembangkang sekular Tunisia, Chokri Belaid dan abangnya, Abdel Majid Belaid.

Chokri Belaid, Setiausaha Agung Parti Demokratik Kebangsaan Bersatu telah dibunuh pada 2013, dan ulang tahun kesembilan pembunuhannya diperingati pada Ahad, yang menyaksikan demonstrasi dan pergerakan pelbagai parti dan organisasi yang menyeru untuk mendedahkan kebenaran pembunuhannya serta menegaskan mereka yang melakukan perlu bertanggungjawab.

“Pertemuan itu adalah untuk mendedahkan kebenaran tentang pembunuhan Chokri Belaid dan menahan mereka yang terlibat dalam menerapkan undang-undang kepada semua orang tanpa pengecualian bertanggungjawab, dan menghormati kebebasan badan kehakiman,” kata Abdel Majid.

Abdel Majid menegaskan bahawa ketegasan Presiden untuk mendedahkan kebenaran pembunuhan, terutamanya kes Chokri dan menahan semua orang yang terlibat dalam pembunuhan itu dan mereka yang memanipulasi kes tersebut seharusnya dipuji dan disokong.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Negara-Ku: IKRAM Komited Perjuangkan Negara Yang Harmoni, Adil Dan Penuh Rahmah

IKRAM menyambut baik penubuhan gerakan Negara-Ku yang diwujudkan atas kesedaran dan rasa tanggungjawab rakyat yang prihatin terhadap konflik dan ketegangan politik, ketaksuban kaum dan agama yang semakin meruncing.

IKRAM menyokong gerakan Negara-Ku atas keinginan untuk melihat Malaysia menjadi negara yang lebih baik seperti yang terdapat dalam piagam Negara-Ku.

IKRAM berpandangan satu inisiatif yang serius perlu diambil untuk meredakan ketegangan yang timbul.

IKRAM percaya Perlembagaan Persekutuan, Perjanjian Malaysia dan Rukun Negara boleh menjadi asas bagi mengembalikan keharmonian, keamanan dan kemakmuran. Asas-asas ini pernah menjadi faktor kejayaan negara.

Maka sewajarnyalah generasi masa kini meneruskan kesepakatan tersebut bagi menjamin penerusan keamanan dan kesejahteraan negara.

IKRAM dengan itu menyeru lebih banyak organisasi dan tokoh untuk menyertai gerakan Negara-Ku bagi mengukuhkan usaha menyatupadukan rakyat demi kestabilan negara.

IKRAM berharap rakyat Malaysia yang prihatin terhadap keutuhan dan kesejahteraan negara memainkan peranan bagi menjayakan inisiatif ini.

Dr Mohd Parid Sheikh Ahmad Presiden Pertubuhan IKRAM Malaysia

“NEGARA-KU”: A PEOPLE’S MOVEMENT TO RECLAIM OUR NATION

On a daily basis, we are confronted with serious challenges that have begun to undermine the very foundations of our Nation. The peace and harmony of our multi-ethnic, multi-faith and multicultural society are under threat.

Ethnocentric and race-based politics and communally-minded politicians continue to derail the process of inclusive nation building and the formation of a Bangsa Malaysia national identity. lmportantly, religion is now increasingly used as a main marker of identity, and as a boundary maintenance mechanism to polarise the people.

There are political parties and their affiliates that are not focused on nation building, rather on building their respective power bases. These parties on both sides of the divide pursue their agenda that are transactional and short-term, not transformational and long-term.

The mobilisation and manipulation of race, ethnicity and religion have resulted in increasing intolerance, bigotry and extremism. There is also an emerging sub-culture of political violence. These are symptomatic of dangerous under-currents in our society.

The State, by default or design, has failed to address these pernicious developments. The State has also failed to play the role of an honest broker in managing conflicts in our society.

We believe the majority of the People want to end this brand of divisive ethno-religious politics.

We want to take ownership, fully cognisant, that Malaysia is a nation where her people are inextricably bound by a shared history, commonweal and destiny.

We have to act before our society descends into the abyss of instability.

The “NEGARA-KU” Coalition aspires to mobilize and empower the People:

We will strive to do this by returning to the basics:-

By this process of engagement and empowerment we endeavour to “HEAL THE NATION’’ and “RESTORE HOPE” in our future.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lihat Anak Bulan, Pengumuman Puasa Pada Rabu, 22 Mac

SERI KEMBANGAN – Penyimpan Mohon Besar Raja-Raja akan mengisytiharkan tarikh mula berpuasa, sebaik tugas melihat anak bulan Ramadan dilaksanakan pada Rabu, 22 Mac bersamaan dengan 29 Syaaban 1444 Hijrah.

“Majlis Raja-Raja bersetuju kaedah menetapkan tarikh permulaan puasa berdasarkan Rukyah dan Hisab,” demikian menurut pejabat Penyimpan Mohor Besar Raja-Raja.

Berdasarkan kenyataan yang dikeluarkan, jawatankuasa berkenaan telah diperkenankan melihat anak bulan Ramadan di 29 lokasi di seluruh negara iaitu Pontian Kecil, Johor dan Kompleks Falak Al-Khawarizmi Kampung Balik Batu, Tanjung Bidara, Melaka.

Jawatankuasa berkenaan juga diperkenankan melihat anak bulan di Kompleks Baitul Hilal Telok Kemang, Port Dickson di Negeri Sembilan serta Bukit Melawati, Kuala Selangor; Bukit Jugra, Banting, Kuala Langat dan Balai Cerap Selangor, Sabak Bernam di Selangor.

Manakala di Perak, lokasi melihat anak bulan adalah di Pantai Pasir Panjang, Mukim Pengkalan Baru di Manjung; Pusat Falak Sheikh Tahir, Pantai Aceh di Pulau Pinang serta Kampung Pulau Sayak, Kuala Muda; Pemandangan Indah, Pulau Langkawi dan Menara Alor Setar, Alor Setar di Kedah.

Dalam pada itu, turut disenaraikan ialah lokasi-lokasi lain iaitu di Bukit Besar, Kuala Terengganu; Bukit Geliga, Kemaman; Pulau Perhentian, Besut dan Balai Cerap Kolej Ugama Sultan Zainal Abidin (KUSZA), Mukim Merang, Setiu di Terengganu serta Bukit Peraksi, Pasir Puteh; Bukit Kampung Tembeling, Mukim Manjur, Daerah Olak Jeram, Kuala Krai dan Menara Bangunan Perbadanan Kemajuan Iktisad Negeri Kelantan (SEDC), Kota Bharu di Kelantan.

Tidak ketinggalan, Pusat Falak Miri, Teluk Bandung, Kuching serta Tanjung Batu, Bintulu (Sarawak); Balai Cerap Al-Biruni, Tanjung Dumpil, Putatan (Sabah); Bukit Tanjong Batu di Nenasi, Gunung Berinchang di Cameron Highlands dan Bukit Pelindong di Kuantan (Pahang).

Lokasi lain untuk melihat anak bulan Ramadan ialah Tingkat 13, Menara Universiti Malaysia Sabah, Kampus Antarabangsa Labuan, Menara Kuala Lumpur, Pusat Konvensyen Antarabangsa Putrajaya serta Menara Pandang, Masjid Al-Hussain Kuala Perlis, Perlis.


Parlimen Malaysia sambut Hari Komanwel esok

SERI KEMBANGAN – Bagi meraikan kepelbagaian jalinan persefahaman antara negara anggota Komanwel, Parlimen Malaysia akan menyambut Hari Komanwel 2022 pada esok, Rabu.

Yang Dipertua Dewan Rakyat, Tan Sri Azhar Azizan Harun berkata, sambutan yang dianjurkan oleh Persatuan Parlimen Komanwel Cawangan Malaysia (CPA Malaysia) antara lain bagi meraikan sumbangan Komanwel untuk mewujudkan persekitaran global yang harmoni.

“Sukacita dimaklumkan pada Isnin minggu lalu adalah sambutan Hari Komanwel 2022.”

Menurutnya, bertemakan ‘Delivering a Common Future’, Malaysia yakin serta komited untuk bekerjasama dengan negara anggota Komanwel ke arah mencapai keamanan sejagat dan kemakmuran bersama.

“Ini terutama bagi menangani perubahan iklim, mengukuhkan tadbir urus dan meningkatkan perdagangan pelbagai hala,” katanya sebelum sesi pertanyaan-pertanyaan menteri di Dewan Rakyat pada hari ini.

Dalam pada itu, Azhar Azizan menambah, Malaysia yakin Komanwel mampu menangani wabak Covid-19 menerusi perkongsian inovatif serta pendekatan baharu bagi melindungi kesejahteraan bersama.

“Sambutan Hari Komanwel 2022 peringkat Parlimen Malaysia akan diadakan esok, 23 Mac 2022 anjuran CPA Malaysia.”

Justeru beliau menyeru agar semua ahli Yang Berhormat bersama-sama menjayakan program ini nanti.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


MCO is not a restriction to stay healthy

It has been almost one year since the first Movement Control Order (MCO) was announced by the Prime Minister of Malaysia Tan Sri Muhyiddin Yassin in 2020 until today due to the pandemic of Covid-19. Everything has changed since then.

The country has undergone several fluctuations in economy, political crisis, unstable social interaction, and the list goes on. Consequently, a plethora of issues and problems have arrived from this MCO.

Majority of the citizens lost their job, students stressed over study, health problems, mental illness and many more. Everyone has stayed in the house for almost one year without going outside. Therefore, this MCO has dragged down the state of physical and mental health to the bottom.

However, for every problem in this life, there will be multiple solutions. Have you ever wondered what are the solutions to keep up mental and physical health on top during this MCO period?

First, you should have a doable and manageable daily routine in order for you to get the greatest body physiological function and physical aliveness. It is crucial for maintaining the integration between the brain coordination with physical action.

Basically, when you do the same thing frequently for several days and months, your brain starts to adapt to what you do and coordinate overall body function thus keeping your physical and mental health well-preserved.

For example, in your daily routine, organize your activity throughout the day roughly in your mind. In the first half of the day, you should wake up in the early morning and plan what you are going to do throughout the day, do not skip breakfast, do some physical activities, then take 15 to 20 minutes afternoon nap.

Meanwhile, for the second half of the day, do some light or heavy work since your body is at optimum function in the evening and you should sleep early before midnight to restore energy. Indeed, daily routine is crucial to keep your body physically and mentally stable.

Another point is you should have a workout schedule. You can schedule your workout once or twice per day, or thrice per week depending on your capability. The workout activity can be done either indoor or outdoor.

In addition, the duration for workout is not that important because workout or exercise for 10 minutes but consistently done daily is enough to maintain good physical health.

Referring to World Population Review 2019, Malaysia has recorded the highest prevalence of obesity in South-east Asia at 15.6 per cent. Therefore, you need to start doing exercise to cut the possibility to get obese due to inactivity.

Practically, while doing your exercise, your metabolic rate in the body increases several folds causing the breakdown of stored energy such as fat thus decreasing your body weight and removal of waste products from the body.

For instance, 30 minutes of workout such as jumping, planking, jogging and other exercises could help you to maintain physical health by utilizing excess stored energy. Without a doubt, when you have a workout schedule, your body will remain in good shape thus your brain also can function optimally.

Last but not least, you should actively become a social person, not anti-social. Although, during this MCO and pandemic, you still can socialize with others but virtually.

This is because when you isolate yourselves from others, your emotion tends to feel lonely and cozy. As a result, you will feel stress, anxiety and then depression thus affecting mental health state.

So, how to overcome it? Yes, you should socialize with your friends virtually through social apps such as Google Meet or Zoom and have a talk with them to express your feelings since it is not good to hold it inside your mind.

Next, you should spend your time with your family members instead of scrolling social media on your phone in the bedroom and playing games with your friends online which help to lower depression risk. Notably, managing your mental wellbeing by socializing is the best way to maintain normal mental health.

To conclude, do not let yourselves feel burdened with this MCO and pandemic because it will lead to stress and you will become unproductive due to poor physical and mental health.

Preferably, you are the one that is responsible to overcome the problem so that you can face any obstacles in life. Just think about how important your mental and physical health is for your future.

Ahmad Sobri Iman bin Ahmad Fauzi is a student of Faculty of Medicine and Health Sciences, University Science Islam Malaysia (USIM).

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Menyebar Nilai Ukhuwah, Rahmah dan Wasatiyyah

“Setelah lima tahun tiada PTI, saya yakin hati-hati yang berkumpul pada hari ini adalah kerana Ikhlas dan cinta dengan perjuangan dakwah, serta mahu hidup mati kerana Allah Taala.”

Demikian permulaan Ucapan Dasar Presiden Pertubuhan IKRAM Malaysia, Hj Badlishah Sham Baharin pada Perhimpunan Tahunan IKRAM (PTI) 2023 yang bertemakan “Teguhkan Ukhuwah, Sebarkan Rahmah’ pada Sabtu.

PTI 2023 yang berlangsung di Ideal Convention Centre (IDCC), Shah Alam dihadiri kira-kira 2,000 ahli IKRAM dari seluruh negara yang merangkumi 15 Negeri dan 103 kawasan.

Acara pembukaan turut diserikan oleh kehadiran Rektor Universiti Fatoni (Thailand), Syeikh Dr Ismail Lutfi dan mantan Gabenor Jawa Barat (Indonesia), Dr Ahmad Heryawan yang memberikan syarahan khas dalam slot seterusnya.

Dalam pembukaan ucapan dasar, Presiden IKRAM berkata bahawa slogan ‘Ukhuwah Teras Kegemilangan’ tetap menjadi pasak dalam organisasi IKRAM. Beliau mengingatkan, ukhuwah yang dibina atas landasan akidah dan perjuangan dalam menegakkan syariat-Nya merupakan teras kepada pembinaan jamaah.

Haji Badlishah Sham berulang kali menegaskan bahawa jalinan ukhuwah yang dianugerahkan ini penting untuk dipelihara agar seseorang dapat pergi lebih jauh dan tinggi.

“Dengan ukhuwah, ia dapat memberikan kekuatan kepada jamaah ini, seterusnya mendorong perkongsian maklumat, hubungan erat dan kerjasama yang lebih baik dan efektif dalam pelbagai usaha, inisiatif dan projek dalam IKRAM.”

Beliau menyebut, nilai ukhuwah akan mengajar ahli-ahli IKRAM untuk menghargai perbezaan dan menerima pelbagai latar belakang dan pandangan, seterusnya membina persekitaran yang inklusif dan memupuk pemahaman yang lebih mendalam.

Seterusnya, beliau menjelaskan pengertian rahmah menurut Ibnu Mandzur sebagai kelembutan yang berpadu dengan rasa hiba, manakala menurut al-Raghib al-Isfahani, rahmah membawa makna kelembutan, kebajikan, kebaikan dan kenikmatan dan juga kasih sayang.

“Perkataan rahmah dan kata terbitannya diulang dalam al-Quran sebanyak 300 kali, jika ditambah lagi sifat dan perkataan yang membawa tema yang sama, terdapat lebih 1,000 ayat, menjadikannya hampir satu per enam daripada al-Quran.”

Jelas beliau, penegasan dan pengulangan Allah tentang rahmah dan pengutusan Nabi Muhammad sebagai pembawa rahmah amat penting.

“Oleh itu, amat penting agar konsep rahmah ini dipraktikkan dalam segala aspek kehidupan, bahkan disebarkan bagi melahirkan individu, keluarga, kejiranan, masyarakat dan negara yang maju, makmur dan sejahtera.”

Dalam ucapan dasarnya, beliau menyatakan bahawa konsep Malaysia MADANI yang digagaskan Kerajaan Perpaduan melalui enam tonggak iaitu kemampanan, kesejahteraan, daya cipta, hormat, keyakinan dan ihsan, sebenarnya selari dengan visi IKRAM ‘Malaysia Menjadi Negara Rahmah’.

Ini kerana kedua-dua gagasan ini melihat kepada pencapaian sesebuah negara berasaskan nilai sebagai acuan membangunkan negara bagi mencapai kemajuan dari segi pemikiran, kerohanian dan kebendaan.

Hj Badlishah Sham turut menghuraikan peranan penting IKRAM sebagai rakan strategik pembinaan negara melalui kerjasama aktif dengan pelbagai badan kerajaan seperti Jabatan Perdana Menteri (Hal Ehwal Agama), Kementerian Perpaduan Negara, Kementerian Komunikasi Digital dan Kementerian Pendidikan.

Kerjasama ini katanya, melibatkan perbincangan, projek dan inisiatif yang bertujuan untuk memberi manfaat kepada umat Islam dan masyarakat secara keseluruhannya.

Selain itu, ucapan dasar beliau turut menggariskan usaha memerangi naratif ekstrem berkaitan agama dan bangsa, IKRAM bersama-sama pertubuhan Islam lain seperti WADAH, ABIM dan HALUAN dengan menubuhkan Himpunan Gerakan Islam Malaysia (HGIM).

HGIM mendukung prinsip wasatiyyah yang seimbang, adil dan cemerlang, serta bekerjasama yang rapat dengan kerajaan untuk menentang ekstremisme, menegakkan keadilan dan menyumbang kepada keharmonian keseluruhan masyarakat.

“Wasatiyyah dalam Islam merupakan pendekatan sederhana kepada pemahaman Islam berasaskan iman, ilmu dan takwa, menghasilkan umat adil dan terbaik (ummatan wasatan) yang menekankan keseimbangan, keadilan dan kecemerlangan, serta menolak segala bentuk kecurigaan, ekstremisme dan radikalisme yang merosakkan keharmonian masyarakat.”

Jelas beliau, tanggungjawab mempromosi wasatiyyah bukan hanya terletak pada gerakan Islam tetapi juga kepada ahli-ahlinya, pendakwah, para asatizah (cendekiawan Islam), dan pempengaruh.

Mereka perlu bersatu untuk menghapuskan naratif ekstrem yang mengancam pemikiran umat Islam dan rakyat Malaysia, serta menggugat jalinan perpaduan dalam negara.

Hj Badlishah Sham turut menggesa agar gerakan dakwah seperti IKRAM dan HGIM memainkan peranan penting dalam islah (pembaharuan), menawarkan penyelesaian yang bernas kepada pelbagai isu yang dihadapi masyarakat hari ini.

“Gerakan-gerakan Islam kini perlu menjadi rakan kongsi dalam pembinaan negara (partner in nation building) kerana ia memiliki takungan pemikir, intelektual dan bijak pandai yang ramai dan mampu menyumbang kepakaran dalam mengemukakan model-model solusi yang efektif terhadap permasalahan yang dihadapi negara.”

Pada akhir ucapan, Hj Badlishah Sham menyeru ahli-ahli IKRAM untuk bangun mengislahkan diri, keluarga, masyarakat dan negara.

“Persiapkan diri kita dengan tarbiah, pilihlah relung dakwah yang sesuai dan aktiflah menyantuni masyarakat yang memerlukan.”

“Ibadah kita bukan sekadar di sejadah, bahkan ia melangkaui khidmat kita untuk ummah.”

Selain Ucapan Dasar dan Syarahan Khas, PTI 2023 juga diserikan dengan Rahmah Talks, Townhall bersama JKP, Memorial Night: Awaken Your Soul dan Malam Anugerah PTI 2023 yang julung kali diadakan.

PTI 2023 merupakan penganjuran kali keenam dan merupakan acara yang ditunggu-tunggu oleh ahli-ahli IKRAM setelah perhimpunan terakhirnya pada tahun 2018, iaitu sebelum pandemik Covid-19 melanda seluruh dunia.

Pada hari yang sama, Karnival Kita Anak Malaysia (KAMI 2023) turut berlangsung meriah dengan kehadiran lebih 3,500 pengunjung di hadapan IDCC Shah Alam. Turut diadakan Persidangan Ekonomi Usahawan IKRAM (PEAK) 2023 melibatkan penyertaan usahawan-usahawan dalam kalangan ahli IKRAM.

Pada hari sebelumnya di tempat yang sama, IKRAM menganjurkan Konvensyen Malaysia Negara Rahmah (KMNR 2023) dengan penyertaan kira-kira 500 peserta.

Semoga keempat-empat program besar ini memberikan impak positif dan manfaat yang besar, bukan sahaja kepada ahli-ahli IKRAM, bahkan kepada ummah dan masyarakat, insya-Allah.

Disediakan oleh:
Basmin Maarof
Nusaybah Maszlee

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pelajar Hidayah Centre lafaz syahadah dalam syarahan Dr Zakir Naik

Pemuda berasal dari Sarawak ini merupakan peserta terakhir yang memeluk Islam dalam syarahan Dr Zakir yang bertajuk ‘Is the Quran God’s Word?’ di sini pada jam 2.00 pagi setelah lebih tujuh bulan mengikuti kelas bimbingan HCBTR di Bandar Sri Permaisuri.

Kelas bimbingan tersebut terbuka untuk mereka yang baru memeluk Islam dan belum Islam yang berminat mempelajari tentang Islam merangkumi akidah, praktikal solat, kelas iqra’, tajwid, tilawah al-Quran, kelas hadis dan sirah.

Turut melafazkan syahadah ialah seorang pemuda berbangsa Punjabi, Harinder Pal Singh, 23, yang berpuas hati dengan penjelasan diberikan Dr Zakir berhubung soalan yang diajukan mengapa bukan Islam perlu memeluk Islam untuk berkahwin.

Sebelum syahadah, berulang kali Dr Zakir bertanyakan kepadanya sekiranya ada sesiapa yang memaksanya untuk memeluk Islam.

“Tidak, tiada siapa yang paksa saya. Saya percaya kepada Allah dan Nabi Muhammad ialah pesuruh Allah dan saya dengan rela hati mahu menjadi seorang Muslim,” jawab Harinder.

Selain itu, dua lagi wanita turut memeluk Islam iaitu seorang wanita Kristian yang memakai jubah dan bertudung tanpa memberitahu namanya dan seorang lagi hanya dikenali dengan nama Michelle.

Setiap kali syahadah dilafazkan, bergema laungan ‘Allahu Akbar’ oleh para hadirin dan ada antara mereka yang tidak dapat menahan sebak dan menitiskan air mata kerana terlalu gembira.

Lebih menarik pada keesokannya, seorang lelaki telah memeluk Islam di Hidayah Centre yang dibimbing oleh sahabat baiknya setelah mendengar ceramah Dr Zakir Naik pada malam tersebut.

Asalnya, lelaki ini telah datang ke Hidayah Centre beberapa hari sebelumnya dan menyatakan hasratnya untuk memeluk Islam. Beliau turut dijemput ke ceramah Dr Zakir dan bersetuju untuk hadir.

Keyakinannya kepada kebenaran Islam semakin tinggi selepas mendengar ceramah tersebut tetapi mengambil keputusan untuk tidak bersyahadah kerana tidak mahu diberikan publisiti dan atas faktor mahu merahsiakan pengislamannya daripada keluarga.

Namun, pada malam itu juga beliau menghubungi pihak Hidayah Centre menyatakan hasrat untuk bersyahadah pada esoknya.

Sebagai pusat sokongan saudara baru, Hidayah Centre akan menggerakkan program Ziarah Mega di seluruh Malaysia dengan sasaran untuk menziarahi 1,000 orang saudara baru dan menyampaikan bantuan melalui pakej ‘Muallaf Aid’. Mereka yang berminat menyumbang secara online, boleh melayari http://bit.ly/21UoAPZ

Sumber:Hidayah Centre Hidayah Centre Bandar Tun Razak


Sempitnya Hidup Tanpa al-Quran

Saban tahun umat Islam menyambut hari Nuzul al-Quran pada 17 Ramadan, mengingati peristiwa agung turunnya kitab yang mulia itu ke dunia.

Sebenarnya, al-Quran bukanlah kitab untuk diingati penurunannya semata-mata, bahkan ia manual lengkap yang memandu manusia ke arah jalan kebenaran dan petunjuk Allah SWT.

“(Masa yang diwajibkan kamu berpuasa itu ialah) bulan Ramadan yang padanya diturunkan al-Quran, menjadi petunjuk bagi sekalian manusia, dan menjadi keterangan-keterangan yang menjelaskan petunjuk dan (menjelaskan) perbezaan antara yang benar dengan yang salah.” (Al-Baqarah: 185)

Namun, ada dalam kalangan manusia yang mengabaikan al-Quran melalui firman-Nya:

Dan berkatalah Rasul: “Wahai Tuhanku sesungguhnya kaumku telah menjadikan al-Quran ini satu perlembagaan yang ditinggalkan, tidak dipakai.” (Al-Furqaan 25:30)

Allah SWT merakamkan kata-kata Rasulullah SAW yang mengadu kepada-Nya tentang sikap orang-orang kafir dalam kalangan kaumnya yang mengabaikan al-Quran dan berpaling daripadanya.

Persoalannya, apakah maksud sebenar mengabaikan al-Quran? Persoalan yang lebih dibimbangi, adakah kita termasuk dalam golongan mengabaikan al-Quran?

Rangkuman daripada beberapa kitab tafsir, mengabaikan al-Quran bermaksud berpaling daripadanya, mendustakan, meninggalkan dan mengasingkannya, tidak bertadabbur, mengamal dan menyampaikannya.

Dalam Tafsir Ibnu Katsir, beliau turut menjelaskan beberapa bentuk pengabaian terhadap al-Quran iaitu:

1. Tidak mempelajari dan tidak menghafal al-Quran

2. Tidak mengimani dan membenarkan al-Quran.

3. Tidak merenung dan memahami kandungan al-Quran.

4. Tidak mengamalkan, mengikuti perintah atau menjauhi larangan dalam al-Quran.

5. Meninggalkan al-Quran dan lebih memilih selain al-Quran, seperti syair, nyanyian, ucapan sia-sia atau mengambil jalan atau cara yang bertentangan dengan al-Quran.

Daripada beberapa tafsiran ini, kita dapat lihat konteks pengabaian al-Quran yang lebih luas, bukan sahaja melibatkan orang kafir, bahkan dalam kalangan umat Islam sendiri.

Oleh itu, umat Islam perlu refleksi sejauh pengamalan ajaran al-Quran dalam kehidupan mereka.

Sudah menjadi kewajipan kita untuk mengimani dan membenarkan al-Quran, namun sejauh mana kita membaca, mempelajari, menghafal, memahami, mengamalkan dan mengikuti perintah-perintah Allah SWT di dalamnya?

“Dan sesiapa yang berpaling ingkar daripada peringatan dan petunjuk-Ku (al-Quran), maka sesungguhnya adalah baginya kehidupan yang sempit, dan Kami akan himpunkannya pada hari kiamat dalam keadaan buta.” (Taha 20:124)

Jika diteliti ayat tersebut, ancaman Allah SWT kepada mereka yang mengabaikan al-Quran memberi kesan yang buruk di dunia dan akhirat.

Kesempitan hidup dalam ayat ini bukanlah kesempitan secara zahirnya sahaja, bahkan sebahagian tafsir memberikan maksudnya yang pelbagai seperti kesulitan, kegelisahan, kesengsaraan, kecelakaan dan seksaan yang ditimpa di dunia dan juga di alam kubur. Naudzubillahi min dzalik.

Semoga Allah menjauhkan kita daripada termasuk dalam golongan yang mengabaikan al-Quran.

Ramadan adalah bulan al-Quran. Maka, jadikanlah bulan ini bulan untuk kita menghayati al-Quran dengan sebaik-baiknya dengan berusaha membacanya, menghafalnya, memahaminya dan mengamalkannya demi meraih takwa.

Moga usaha-usaha ini dapat kita teruskan sepanjang hayat kita, insya-Allah.

“(Al-Quran) ini ialah penerangan kepada seluruh umat manusia, dan petunjuk serta pengajaran bagi orang-orang yang (hendak) bertakwa.” (Ali Imraan 3:138)

Mohammad Hafizuddin Abdul Mukti
Editor IKRAM
AJK Pertubuhan Ilmuwan Dan Cendekiawan Muslim Malaysia (ILMAN)

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sang helang yang terus terbang: Ini 15 info menarik Khabib

Khabib meninggalkan dunia MMA pada usia muda dan ketika berada di kemuncak persada kariernya. Dengan rekod tanpa kalah dalam 29 perlawanan dan berada di singgahsana takhta UFC selama dua tahun, Khabib bersara dan berjaya mengekalkan kejuaraannya dengan penuh bergaya.

Berikut adalah 15 info menarik mengenai Khabib Nurmagomedov:

1. Khabib berasal dari Dagestan, sebuah wilayah umat Islam di Rusia yang berpegang dengan Ahli Sunnah Wal Jamaah dan bermazhab Syafie.

2. Keluarga Nurmagomedov merupakan suku kaum Avar, sebuah bangsa kulit putih beragama Islam di Rusia.

3. Topi berbulu yang sering dipakainya dipanggil papakha, topi tradisional wilayah Caucasus (Dagestan, Chechnya, Azerbaijan, Georgia).

4. Ayah Khabib, Almarhum Abdulmanap Nurmagomedov adalah seorang jurulatih seni bela diri sambo dan judo. Rumah mereka di Sildi, Dagestan dijadikan gelanggang seni bela diri untuk melatih atlet-atlet seni bela diri kebangsaan.

5. Pada usia sembilan tahun, Khabib dilatih bertarung dengan anak beruang peliharaan keluarga mereka dan selalu tewas.

6. Sehingga kini, Khabib memegang gelaran International Master dalam empat jenis seni bela diri iaitu sambo, judo, pankration dan army combat.

7. Pada tahun 2008 hingga 2011, Khabib menyertai MMA di Rusia dan menang 16 perlawanan tanpa kalah.

8. Pada tahun 2012, Khabib menyertai UFC dan tidak pernah tewas dalam 29 perlawanan.

9. Sepanjang 12 tahun kariernya dalam MMA professional, Khabib tidak pernah kalah walau satu pertarungan.

10. Musuh ketat Khabib, Conor McGregor pernah menjadi idola Khabib pada tahun 2014. Ketika itu, McGregor adalah jaguh UFC dan Khabib bercita-cita mahu berlatih dengannya. Namun pada tahun 2019, mereka menjadi musuh dan Khabib berjaya menewaskan McGregor dalam perlawanan fenomena yang menyaksikan Conor McGregor dimalukan.

11. Setelah Khabib mengumumkan untuk bersara selepas pemergian ayahnya, Conor McGregor turut berdukacita dan mengucapkan takziah.

12. Selain Khabib, ada tiga orang lagi ‘Nurmagomedov’ yang menjadi legasi ayahnya dalam sukan MMA iaitu Usman, Umar and Abubakar Nurmagomedov. Mereka adalah sepupu Khabib yang turut bertarung dalam sukan MMA.

13. Khabib mahir bertutur dalam enam bahasa iaitu bahasa Avar, Kumyk, Rusia, Turki, Inggeris dan Arab. Menurut ayahnya, Khabib boleh berbahasa Arab tapi selalu malu hendak buka mulut.

14. Selain bertarung dalam sukan MMA, Khabib merupakan seorang graduan ekonomi daripada Makachkala Finance and Economics di Rusia. Beliau kini berada dalam tahun keempat sarjana ekonomi di Plekhanov Russian University of Economics.

15. Khabib telah berkahwin pada tahun 2013 dan telah dikurniakan tiga orang cahaya mata. Isterinya, Fatimah tidak pernah ditonjolkan dalam mana-mana media. Ketika majlis perkahwinan mereka juga, muka Fatimah ditutup dan tidak didedahkan kepada orang ramai.

Begitulah 15 info menarik tentang Khabib Nurmagomedov yang mungkin ramai yang tidak tahu.

Akhir sekali, antara sifat terpuji Khabib di pentas MMA adalah beliau sentiasa taat dan patuh kepada ayahnya yang juga jurulatihnya, selain menyanjung tinggi nasihat ibunya.

Setiap keputusan, tingkah laku dan gerak langkahnya dalam sukan MMA adalah bertitik tolak daripada dorongan ibu dan ayahnya. Tidak hairanlah mengapa beliau sangat bersedih atas pemergian ayahnya hingga membuatkan Khabib bersara pada usia muda.

Selain itu, Khabib dalam ucapan-ucapannya di pentas antarabangsa yang turut disaksikan oleh seluruh warga dunia, Khabib sentiasa memuji Allah dan menyatakan kejayaannya adalah daripada Allah.

Tanpa segan silu Khabib mengucapkan alhamdulillah dan lailahaillallah sambil menunjukkan jari telunjuk. Kemenangannya dalam setiap pertarungan tidak pernah diraikan tanpa sujud syukur kepada Allah.

Begitulah seharusnya seorang manusia yang hidup di atas muka bumi Tuhan, tidak menyombong diri dan angkuh apabila berada di kemuncak dunia, malah tunduk dan merendah diri pada kekuasaan Allah.

Begitulah Khabib mengajarkan kita tentang tawaduk selain banyak lagi pelajaran yang boleh kita ambil daripada susuk legenda tinju ini.

Dr Azizul SalehudinYang Dipertua IKRAM Manjung

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Keindahan Bersama Mu (KBM) Edisi Belia IKRAM Johor

KBM adalah satu program motivasi yang unik yang mengambil kira pelbagai unsur untuk dibangunkan secara seimbang iaitu jasmani, emosi, intelektual dan spiritual. Bermula dengan program untuk remaja dan IPT, kini ia dilaksanakan untuk belia.

Program KBM Belia kali ini telah disertai seramai 40 orang peserta, iaitu 19 lelaki dan 21 perempuan. Antara agensi yang menghantar peserta adalah daripada DYNEC, Pelabuhan Tanjung Pelepas dan guru- guru Sekolah Menengah Islam Hidayah, Seelong dan juga daripada Belia IKRAM daerah-daerah negeri Johor.

Upacara perasmian dan pengenalan Pertubuhan IKRAM Malaysia telah dilakukan oleh Tuan Haji Aminuddin Alias, Pengerusi JKBR IKRAM Negeri Johor. Penyampaian Sijil Penyertaan oleh dilakukan oleh Tuan Haji Mokri Bin Sabran, YDP IKRAM Bandaraya Johor Bahru. Majlis penutup pula telah dilaksanakan oleh Prof Madya Hj Ainullotfi Bin Abdul Latif, YDP IKRAM Negeri Johor.

Antara  slot dan aktiviti yang dijalankan ialah KMKY (Knowing Me Knowing You), Ya Allah Berkatilah Rezeki ku, Meniti Angin Malam (MAM), Tazkirah, Bersama Menuju Kejayaan Explorace @ TIV dan Hijrah.

Menariknya selepas program, seramai 14 peserta belia berminat untuk menyertai halaqah dan satu borang keahlian IKRAM telah dikembalikan kepada urusetia untuk urusan pendaftaran ahli.

Tahniah kepada semua penceramah, para fasilitator, JKBR IKRAM Johor dan jawatankuasa penganjur yang diketuai Sdr Mohd Noor Rashid Rahman merangkap Kem Komandan program. Semoga program ini diperluaskan di seluruh tanahair bagi menyantuni belia ke arah perkara yang positif dan diredhai Allah, insya-Allah.


Pemergian Ayahanda Mentua Ahli DPN: IKRAM Ucap Takziah

Pertubuhan IKRAM Malaysia (IKRAM) melahirkan rasa dukacita atas pemergian ayahanda mentua kepada dua Ahli Dewan Perwakilan Nasional (DPN), Ustaz Abd Haris Bain dan Ustaz Mohamad Lokman Awang iaitu Almarhum Hj Abdul Wahab Hj Abdul Rahman, 78, pada jam 11.27 pagi Ahad, 26 Mac 2017 di Hospital Kuala Lumpur.

IKRAM mengucapkan takziah kepada seluruh ahli keluarga dan sahabat handai almarhum atas pemergian ini.

Seorang pengusaha katering Wira Salehah, almarhum merupakan ayahanda kepada Ustazah Rosmawati (isteri Ustaz Haris) dan Ustazah Hayatun Nisa’ (isteri Ustaz Lokman). Kedua-duanya juga adalah aktivis IKRAM.

Jenazah almarhum telah disolatkan di Surau Taman Maluri, Cheras dan dikebumikan di Tanah Perkuburan Islam Sakinah, Taman Batu Muda, Batu Caves.

Semoga Allah SWT mengampuni dan merahmati almarhum, memberikan kesabaran kepada ahli keluarganya dan menempatkan almarhum dalam kalangan para solihin, insya-Allah.

Hj Nahar Md NorSetiausaha Agung IKRAM


Debaran Menanti Siapa Perdana Menteri

Sudah lebih 30 jam atau hampir dua hari, Malaysia tanpa Perdana Menteri dan kerajaan. Pilihan Raya Umum ke-15 (PRU15) pun telah selesai dilaksanakan. Apakah perlu tunggu kesan celupan di jari hilang, baru negara akan mendapat pemimpinnya?

Tentunya, parlimen tergantung kerana tiada gabungan parti yang memperoleh majoriti mudah untuk membentuk kerajaan.

Dalam pada itu, DYMM Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah pada Ahad menitahkan parti politik membuat perakuan gabungan politik untuk menubuhkan kerajaan baharu sebelum jam 2.00 petang hari ini.

Seri Paduka Baginda juga menitahkan agar gabungan parti politik yang dipersetujui mengemukakan nama seorang ahli Dewan Rakyat yang mendapat kepercayaan majoriti untuk menjadi calon Perdana Menteri ke-10.

Laporan analisis undian meletakkan PH di hadapan dengan undi popular pada 34.1 peratus.

Pada tempat kedua pula ialah Perikatan Nasional dengan 31 peratus. Apabila digabungkan dengan GRS – yang dianggotai oleh parti PN dan sekutunya di Sabah – jumlahnya menjadi 32.2 peratus.

Seterusnya, BN pula menduduki tempat ketiga dengan 25.2 peratus undi popular dan GPS pula memperoleh 4.32 peratus undi popular di peringkat kebangsaan.

Bagaimanapun, dalam konteks Sabah, Sarawak, peratus undi popular GPS ialah 30.2 peratus, manakala peratus undi popular GRS pula ialah 8.1 peratus.

Warisan yang berpangkalan di Sabah memperoleh 11.8 peratus undi popular di Sabah dan Sarawak, dan 1.8 peratus undi popular di peringkat nasional. Di Semenanjung Malaysia, ia menerima 0.1 peratus undi.

Sementara itu, parti Pejuang pimpinan Tun Dr Mahathir Mohamad dan Gerakan Tanah Air yang diterajuinya kalah dengan teruk – ia hanya memperoleh 0.7 undi popular di seluruh negara.

Terdahulu, jumlah keluar mengundi pada PRU-15 adalah sekitar 73 peratus – hampir 15.5 juta pengundi mengambil bahagian. Bersamaan 3.2 juta lebih banyak pengundi berbanding mereka yang mengundi pada PRU 2018.

Pakatan Harapan (PH) yang memenangi 82 kerusi dan Perikatan Nasional (PN) sebanyak 72 kerusi, masing-masing memperoleh kerusi terbanyak dan kedua terbanyak, namun masih gagal membentuk kerajaan baharu.

Semoga selepas jam 2.00 petang hari ini, segala jawapan itu akan terjawab, demi Malaysia yang lebih baik, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


IKRAM, MyLeague bekerjasama tangani ekstremisme

“Kunci untuk mengatasi ekstremisme adalah dengan menyediakan belia dengan ilmu dan maklumat yang jelas daripada sumber yang betul,” kata Hj Shahrul Aman Mohd Saari, Naib Presiden IKRAM dalam sidang media persidangan di Everly Hotel hari ini.

Menurutnya, persidangan dua hari yang bermula hari ini bukan sahaja dibahaskan merangkumi setiap sudut ekstremisme tetapi juga menjadi satu platform untuk perbincangan terbuka bersama-sama para penceramah antarabangsa yang dijemput khas.

Antara penceramah tersebut ialah Dr Salman al-Oudah, ulama terkenal Arab Saudi, Ustaz Muhammad Anis Matta, bekas Presiden Partai Keadilan Sejahtera (PKS) Indonesia, Dr Imad al-Hout, ahli politik dan sosial Lubnan dan Abdullah bin Mansour, pengasas dan Presiden FIOE (Federation of Islamic Organization in Europe) termasuk dari Malaysia iaitu Dr Maszlee Malik, pensyarah kanan UIAM.

Dengan kehadiran dengan lebih 100 peserta dari 20 negara, persidangan ini telah dirasmikan oleh Ustaz Hj Burhanuddin Lukman, Naib Presiden IKRAM merangkap Pengerusi Jawatankuasa Ulama.

Ucapan perasmian, sidang media dan suasana persidangan

Jelas Shahrul Aman yang juga Pengerusi Jawatankuasa Belia dan Remaja (JKBR), IKRAM dan MyLeague bersama-sama seluruh organisasi belia yang menyertai persidangan ini berharap supaya setiap daripada kita memainkan peranan mendidik golongan muda dan memerangi gejala ekstremisme dan salah faham terhadap Islam.

“Inilah satu-satunya cara untuk memastikan keamanan masa depan di seluruh dunia,” ujarnya.

Jelasnya lagi, dalam konteks Malaysia, IKRAM memainkan peranan penting bersama-sama NGO-NGO lain membantu kerajaan menangani ektremisme dan terorisme dengan mendidik golongan belia dengan ajaran Islam yang rahmatan lil ‘alamin, supaya mereka terpandu dan tidak terpengaruh dengan gejala tersebut.

Selain Shahrul Aman dan Abdullah bin Mansour, turut hadir dalam sidang media Wajdi Ali (MyLeague), Khallad Swaid (IIFSO – International Islamic Federation Of Student Organizations) dan Eyup Beyhan mewakili Youth Memur-Sen dari Turki.

Sebagai penganjur bersama, MyLeague merupakan sebuah pertubuhan belia Muslim antarabangsa yang berpusat di Belanda dengan objektif untuk menganjurkan program dan aktiviti sosial, pendidikan dan intelektual untuk para pelajar dan anak muda seperti seminar, kursus dan bengkel.


Kewujudan Tuhan: Dua Soalan Mencabar Agnotisme

Dalam masyarakat dunia hari ini, wujud satu golongan yang tidak tahu cara untuk mereka mempercayai Tuhan kerana pada pandangan mereka kewujudan Tuhan tidak dapat dibuktikan. Fahaman ini dikenali sebagai agnotisme.

Kebiasaannya fahaman ini dianuti oleh mereka yang pada asalnya menyembah Tuhan, namun kemudiannya memilih untuk menjadi agnostik lantaran keraguan yang mula timbul mengenai kewujudan Tuhan.

Berbeza dengan ateis, golongan agnostik tidak seratus peratus menolak kewujudan Tuhan, namun mereka menuntut jawapan bagaimana kewujudan Tuhan dapat dibuktikan.

Menurut pengalaman dan pengkajian penulis, terdapat dua kemusykilan yang lazim ditanyakan oleh golongan agnostik (juga oleh sebahagian ateis) mengenai kewujudan Tuhan.

Ia boleh menjadi soalan yang mencabar jika kita sebagai Muslim tidak mempunyai ilmu dan teknik yang betul untuk menjawabnya.

Soalan pertama: “Jika Tuhan mencipta sesuatu, siapa yang mencipta Tuhan?”

Untuk memulakan jawapan kepada soalan ini, kita boleh bertanyakan kembali satu soalan santai kepada agnostik yang bertanya, “Anda mempunyai seorang kawan bernama Peter, dia pergi ke hospital untuk bersalin dan kemudiannya telah melahirkan seorang anak. Adakah anda boleh meneka sama ada anak yang dilahirkan oleh Peter itu lelaki atau perempuan?”

Hampir pasti dia akan menjawab, “Soalan ini tidak logik, bagaimana mungkin seorang lelaki boleh melahirkan anak?” Dengan jawapan itu, sebenarnya dia juga telah memberikan jawapan kepada soalan yang ditanyakannya tadi.

Katakan kepadanya, “Soalan anda juga adalah soalan yang tidak logik kerana Tuhan itu adalah Yang Maha Pencipta, bukan yang dicipta. Jika ada pihak lain yang mencipta Tuhan, maka logiknya Tuhan itu sudah tidak sewajarnya dianggap Tuhan kerana ada yang lebih berkuasa daripada-Nya.”

“Sedangkan Tuhan itu sifatnya juga adalah Yang Maha Berkuasa, bermaksud tiada satu pun yang boleh mengatasi kekuasaan-Nya.” Ini proses awal untuk mengajak orang agnostik berfikir.

Malah sebenarnya manusia akan menemui jalan buntu jika mereka terus berusaha mencari jawapan siapa pencipta Tuhan. Katakanlah ‘X’ adalah pencipta Tuhan, maka akan timbul pula persoalan lain, “Siapa yang mencipta ‘X’?” Andai ‘Y’ pula adalah pencipta ‘X’, maka soalan seterusnya, “Siapa yang mencipta ‘Y’?” Dan begitulah seterusnya persoalan ini tidak akan berkesudahan.

Mari kita fikirkan analogi berikut pula. Dari manakah asalnya angka ‘1’? Angka selepasnya iaitu ‘2’ berasal daripada ‘1 + 1’, manakala angka ‘4’ berasal daripada ‘2 + 2’, dan begitulah angka-angka lain seterusnya yang semuanya tercipta daripada angka ‘1’. Tidak seperti angka-angka yang lain, angka ‘1’ adalah angka tunggal, ia boleh mencipta angka lain, tetapi ia tidak tercipta daripada angka apa pun.

Justeru daripada analogi tersebut, sebenarnya adalah munasabah untuk kita menerima kenyataan bahawa Tuhan itu adalah Tunggal, iaitu Tuhan yang mencipta segala sesuatu tetapi tidak diciptakan.

Kita terus berikan jawapan yang lebih serius mengenai persoalan ini dengan menerangkan ciri-ciri Tuhan yang dinyatakan dalam al-Quran, melalui ayat-ayat berikut (yang bermaksud):

“Katakanlah (wahai Muhammad): ‘(Tuhanku) ialah Allah Yang Maha Esa; Allah yang menjadi tumpuan sekalian makhluk untuk memohon sebarang hajat; Dia tidak beranak, dan Dia pula tidak diperanakkan; Dan tidak ada sesiapa pun yang serupa dengan-Nya.” (Al-Ikhlas 112 : 1-4)

Melalui surah al-Ikhlas ini, kita mengenali Tuhan kepada sekalian alam ini ialah Allah. Perkataan ‘Allah’ disebut lebih 2,500 kali dalam al-Quran.

Perkataan ‘Allah’ adalah kata ganti nama khas yang merujuk kepada Tuhan yang Maha Esa, yang telah mencipta, mentadbir dan memiliki alam semesta ini berserta isinya. Segala yang ada dalam alam semesta ini bergantung kepada Allah.

Melalui surah ini juga, kita mengetahui bahawa Allah tidak beranak dan tidak diperanakkan. Ini bermaksud Allah tidak mempunyai ibu atau bapa dan tidak mempunyai anak. Logiknya jika Tuhan mempunyai ibu dan bapa, sudah tentu ibu dan bapa Tuhan itu lebih berkuasa daripada-Nya.

Sedangkan Allah itu bersifat Al-Aziiz, bermaksud Maha Berkuasa. Tidak ada satu pun kekuatan yang dapat mengatasi kekuasaan-Nya. Dengan sifat tersebut membuktikan Allah tidak sekali-kali diciptakan, malah Dialah Tuhan yang mencipta segala kejadian.

Firman Allah dalam al-Quran (yang bermaksud):

“Allah tidak sekali-kali mempunyai anak, dan tidak ada sama sekali sebarang tuhan bersama-Nya; (kalaulah ada banyak tuhan) tentulah tiap-tiap tuhan itu akan menguasai dan menguruskan segala yang diciptakannya dengan bersendirian, dan tentulah setengahnya akan bertindak mengalahkan setengahnya yang lain. Maha Suci Allah dari apa yang dikatakan oleh mereka (yang musyrik) itu.” (Al-Mu’minun 23 : 91)

Melalui ayat “Dan tidak ada sesiapa pun yang serupa dengan-Nya” pula, kita memahami bahawa Allah Yang Maha Pencipta mestilah berbeza dengan apa yang dicipta-Nya.

Kalaulah Tuhan itu cirinya sama dengan ciptaan-Nya, maka Tuhan itu juga adalah bersifat sementara (temporal) sebagaimana ciptaan-Nya. Tuhan tidak sepatutnya terikat dengan masa, kerana masa itu sendiri adalah ciptaan Tuhan.

Allah adalah bersifat Al-Awwal, bermaksud Maha Permulaan. Allah adalah awal daripada segala segala sesuatu. Sebelum makhluk dan seluruh jagat raya ini diciptakan, Allah sudah ada.

Allah juga bersifat Al-Aakhir, bermaksud Maha Akhir, iaitu Allah tidak ada masa berakhirnya. Tidak seperti makhluk, keberadaan Allah itu kekal. Semua makhluk ada masa berakhirnya, iaitu kematian atau kehancuran. Sedang Allah adalah abadi sepanjang masa.

“Dialah Yang Awal dan Yang Akhir Yang Zahir dan Yang Batin, dan Dia Maha Mengetahui segala sesuatu.” (Al-Hadid 57 : 3)

Soalan 2: Kenapa Tuhan Biarkan Kesusahan?

Soalan kedua: “Jika Tuhan itu ada, kenapa Tuhan biarkan manusia dalam kesusahan dan ditimpa bencana?”

Tidak dinafikan, ramai manusia yang menjadi tidak percaya kepada Tuhan apabila sesuatu yang buruk berlaku kepada mereka. Mereka merasakan Tuhan itu tidak adil kerana menyebabkan mereka ditimpa kesusahan, sehingga kemudiannya mereka mula meragui kewujudan Tuhan, malah ada yang langsung menolak kewujudan Tuhan.

Ini adalah sesuatu yang normal bagi mereka yang tidak mengetahui hikmah di sebalik kesusahan yang mereka alami. Mungkin juga mereka beranggapan, disebabkan Tuhan itu Maha Berkuasa, sepatutnya Tuhan menghapuskan sahaja semua kesusahan yang ada di atas dunia ini dan memberikan hanya penghidupan yang baik kepada semua manusia.

Ironinya, mereka tidak pula memikirkan bahawa tidak semua manusia di atas dunia ini yang dirundung kesusahan.

Jika diperhatikan sebenarnya lebih ramai manusia hidup dalam kesenangan berbanding mereka yang hidup melarat. Lebih ramai manusia yang sihat berbanding yang sakit. Lebih ramai juga manusia yang hidup dalam suasana aman berbanding kacau-bilau.

Semua itu juga adalah kurniaan Tuhan kepada manusia. Maka adalah tidak adil untuk kita beranggapan bahawa Tuhan hanya memberikan kesusahan kepada manusia. Sewajarnya apabila kita melihat sekeping duit syiling, haruslah kita melihat kepada kedua-dua belah permukaannya!

Untuk menjawab persoalan di atas, mari kita amati kisah berikut. Pada suatu hari terdapat seorang lelaki ke kedai gunting rambut untuk menggunting rambutnya.

Ketika rambutnya sedang digunting, dia dan si tukang gunting rambut berbual tentang banyak perkara termasuk mengenai Tuhan, sehinggalah si tukang gunting rambut itu berkata, “Saya tidak percaya kewujudan Tuhan.”

Pelanggan itu bertanya, “Mengapa awak berkata demikian?” Si tukang gunting rambut itu menjawab, “Kalau betul Tuhan itu wujud, kenapa ketika manusia dalam kesusahan Tuhan tak bantu. Kalau betul Tuhan itu wujud, semestinya takkan ada manusia dalam kesusahan di dunia ini.”

Mendengar jawapan tersebut, pelanggan tersebut mendiamkan diri sambil tersenyum. Apabila rambutnya siap digunting, lelaki tersebut terus keluar daripada kedai tersebut.

Namun tidak lama kemudian lelaki itu datang semula ke kedai tersebut dengan membawa seorang pengemis yang keadaan rambutnya sangat kusut.

Lantas dia bertanya kepada si tukang gunting rambut, “Benarkah tukang gunting rambut wujud di bandar ini?” Tukang gunting rambut itu menjawab, “Mestilah wujud, saya ni kan tukang gunting rambut.”

Lantas pelanggan itu membalas, “Kalau betul tukang gunting rambut wujud, mengapa ada orang yang rambutnya kusut masai seperti ini. Kalau betul tukang gunting rambut wujud, sudah pasti rambutnya terurus.”

Si tukang gunting rambut pun berkata, “Dia yang tak pernah mencari tukang gunting rambut, mestilah rambutnya tak terurus.”

Mendengar jawapan tersebut, pelanggan itu pun berkata, “Maka, itulah jawapan saya untuk soalan kamu tadi. Manusia ditimpa kesusahan kerana mereka jauh daripada Tuhan. Kalau mereka mencari atau mendekati Tuhan dengan cara melaksanakan segala perintah Tuhan, pasti Tuhan akan membantu mereka keluar daripada kesusahan.”

Berdasarkan kisah tersebut, kita akan memahami bahawa kesusahan yang dialami oleh manusia sebenarnya adalah berpunca daripada diri mereka sendiri. Malah disebabkan nafsu serakah manusia, muncullah pelbagai kerosakan, kesesatan dan kemaksiatan dalam dunia ini.

Bencana yang menimpa manusia juga adalah balasan daripada Tuhan kepada mereka yang melampaui batas. Allah berfirman dalam al-Quran (yang bermaksud):

“Telah timbul berbagai kerosakan dan bala bencana di darat dan di laut dengan sebab apa yang telah dilakukan oleh tangan manusia; (timbulnya yang demikian) kerana Allah hendak merasakan mereka sebahagian dari balasan perbuatan-perbuatan buruk yang mereka telah lakukan, supaya mereka kembali (insaf dan bertaubat).” (Ar-Ruum 30 : 41)

Walaupun punca kepada segala kerosakan dan kemaksiatan adalah disebabkan oleh manusia, namun Allah tetap memberikan peluang kepada mereka untuk meneruskan kehidupan di atas muka bumi ini.

Itulah tanda pemurahnya Tuhan kepada manusia. Jika mereka terus melakukan kerosakan dan kemaksiatan, Tuhan berjanji akan memberikan balasan yang setimpal kepada mereka pada Hari Pembalasan yang telah ditetapkan. Firman Allah dalam al-Quran (yang bermaksud):

“Dan kalaulah Allah mengirakan kesalahan manusia serta terus menyeksa mereka disebabkan amal-amal jahat yang mereka telah kerjakan, tentulah Dia tidak membiarkan tinggal di muka bumi sesuatu makhluk yang bergerak; akan tetapi (Dia tidak bertindak dengan serta merta, bahkan) Dia memberi tempoh kepada mereka hingga ke suatu masa yang tertentu; kemudian apabila sampai tempoh mereka (maka Allah akan membalas masing-masing dengan adilnya), kerana sesungguhnya Allah sentiasa Melihat keadaan hamba-hamba-Nya.” (Fatir 35 : 45)

Hakikatnya sebagai Muslim, kita meyakini bahawa segala kesusahan yang menimpa manusia adalah ujian daripada Tuhan. Malah itulah sebenarnya antara tujuan penciptaan manusia, juga merupakan salah satu jawapan kepada persoalan asas manusia “Mengapa manusia diciptakan?”

Dalam al-Quran, Allah menyatakan bahawa tujuan kehidupan manusia adalah untuk Dia menguji siapa yang paling baik amalannya.

“Dialah yang telah menciptakan mati dan hidup (kamu) untuk menguji kamu, siapa di antara kamu yang lebih baik amalnya; dan Dia Maha Berkuasa (membalas amal kamu) lagi Maha Pengampun (bagi orang-orang yang bertaubat).” (Al-Mulk 67 : 2)

Realitinya setiap manusia berhadapan dengan ujian hidup yang berbeza-beza. Ada manusia yang diuji dengan penyakit. Ada manusia yang diuji dengan hidup melarat.

Ada juga ujian-ujian kehidupan lain seperti kehilangan insan tersayang, bebanan hutang keliling pinggang, dilemparkan cemuhan dan cacian, kediaman ditimpa bencana alam dan kegagalan dalam suatu pekerjaan. Malah, ramai juga manusia yang diuji Tuhan dengan kemewahan dan limpahan harta kekayaan.

“Setiap yang bernyawa akan merasakan mati, dan Kami akan menguji kamu dengan keburukan dan kebaikan sebagai cubaan, dan kepada Kami-lah kamu semua kembali.” (Al-Anbiaa’ 21 : 35)

Salah satu bentuk ujian yang dihadapi oleh manusia ialah musibah. Musibah bolehlah diertikan sebagai segala sesuatu yang tidak disukai oleh manusia seperti kemiskinan, kegagalan, bencana, kesakitan, kematian dan lain-lain.

Musibah pasti menimpa semua manusia, tidak kira apa latar belakangnya. Yang kaya atau yang miskin, yang baik atau yang jahat, yang muda dan yang tua, semuanya tidak terkecuali daripada merasai musibah dalam kehidupan mereka.

Malah Tuhan turut menimpakan musibah ke atas orang beriman yang melakukan kebaikan. Musibah ini adalah tanda kasih sayang Tuhan kepada hamba-Nya yang beriman. Mereka yang merasai musibah ini akan mendapat pahala yang berganda serta ditinggikan darjatnya di sisi Tuhan.

Antara orang beriman yang turut diuji Tuhan dalam bentuk musibah ialah para Nabi dan Rasul. Melalui al-Quran, kita mengetahui kisah Nabi Nuh a.s. yang diuji dengan banjir besar, Nabi Ibrahim a.s. dicampakkan ke dalam api besar yang marak membara, Nabi Yusuf a.s. difitnah dan dipenjarakan oleh pemerintah Mesir, Nabi Ayub a.s. ditimpa penyakit kulit yang berat, serta Nabi Yunus a.s. yang ditelan oleh ikan Nun.

Namun mereka semua diselamatkan oleh Tuhan daripada ujian-ujian tersebut kerana kesabaran dan keteguhan iman mereka kepada Tuhan.

“Adakah patut kamu menyangka bahawa kamu akan masuk syurga, padahal belum sampai kepada kamu (ujian dan cubaan) seperti yang telah berlaku kepada orang-orang yang terdahulu daripada kamu? Mereka telah ditimpa kepapaan (kemusnahan harta benda) dan serangan penyakit, serta digoncangkan (oleh ancaman bahaya musuh), sehingga berkatalah Rasul dan orang-orang yang beriman yang ada bersamanya: ‘Bilakah (datangnya) pertolongan Allah?’ Ketahuilah sesungguhnya pertolongan Allah itu dekat (asalkan kamu bersabar dan berpegang teguh kepada agama Allah).” (Al-Baqarah 2 : 214)

Sesungguhnya dunia ini adalah tempat ujian, bukan syurga. Jika tiada ujian di dunia ini, maka tidak perlulah Tuhan mencipta syurga sebagai tempat pembalasan. Disebabkan dunia ini bukan syurga juga, maka setiap manusia akan merasai kematian.

Bagi manusia yang berjaya menghadapi ujian Tuhan sewaktu mereka hidup di atas dunia ini, Allah menjanjikan syurga buat mereka pada hari Akhirat kelak.

Pengarah Jabatan Pengurusan Daie dan Sukarelawan, Hidayah Centre Foundation

Ketua Jawatankuasa Dakwah IKRAM Negeri Selangor

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lebih 26,000 mangsa banjir di Kelantan, Terengganu dipindahkan

SERI KEMBANGAN – Kira-kira 26,128 orang mangsa banjir dipindahkan ke 156 buah Pusat Pemindahan Sementara (PPS) di Kelantan dan Terengganu ekoran bencana banjir setakat jam 1.00 tengah hari, hari ini.

Menurut Portal Bencana Agensi Pengurusan Bencana Negara (NADMA), negeri Terengganu paling teruk terjejas dengan 17,522 mangsa berada di 118 PPS melibatkan lapan daerah, manakala di Kelantan, seramai 8,606 mangsa berada di 38 PPS melibatkan empat daerah.

Di Terengganu, daerah Kemaman mempunyai paling ramai mangsa banjir iaitu 8,316 orang, diikuti Hulu Terengganu 3,706, Dungun 3,069, Besut 621, Kuala Terengganu 728, Setiu 553, Kuala Nerus 543 dan Marang 5.

Di Kelantan pula, daerah Pasir Mas paling terkesan iaitu seramai 7,771 orang mangsa banjir, diikuti Kuala Krai 340, Tanah Merah 288 dan Pasir Puteh 207.

Menurut Menteri di Jabatan Perdana Menteri (Tugas-tugas Khas), Datuk Dr Abdul Latiff Ahmad di Dewan Rakyat hari ini, seramai 10,000 petugas barisan hadapan telah digerakkan dalam operasi menyelamat mangsa bencana banjir di Kelantan dan Terengganu ketika ini.

Tambahnya, selain itu, kerajaan melalui NADMA telah mengeluarkan notis siap siaga kepada Jawatankuasa Pengurusan Bencana Negeri dan Daerah dan menerima respons yang positif sejak 23 Februari.

“Semua kita tahu pemindahan banjir puncaknya adalah pada 26 hingga 28 Februari.”

“Tetapi oleh kerana kita bekerjasama dengan Jabatan Menteorologi (MetMalaysia) dan maklumat-maklumat awal telah kita sampaikan kepada negeri dan daerah, maka kesiapsiagaan di peringkat negeri dan daerah ini dapat berjalan dengan amat positif,” jelasnya.

Kata Dr Abdul Latiff, mulai 26 Februari juga mesyuarat Pusat Kawalan Operasi Bencana (PKOB) Pusat telah diadakan setiap hari bagi memantau keadaan banjir.

Dalam pada itu, Yayasan IKRAM Malaysia turut melancarkan Tabung Cakna Banjir 2022 bagi membantu mangsa-mangsa banjir di Kelantan dan Terengganu.

Dengan sasaran kutipan sebanyak RM300,000, sumbangan boleh disalurkan melalui pautan https://www.billplz.com/caknabanjir.


Jerebu: 16 Kawasan Catat IPU Tidak Sihat

SERI KEMBANGAN – Jumlah kawasan mencatat bacaan Indeks Pencemaran Udara (IPU) kategori tidak sihat meningkat kepada 16, merangkumi sembilan negeri setakat jam 9 pagi Isnin.

Berdasarkan laman web Sistem Pengurusan Indeks Pencemaran Udara Malaysia (APIMS), kawasan Cheras di ibu kota merekodkan IPU tertinggi dengan bacaan 164, diikuti Nilai dan Seremban di Negeri Sembilan yang masing-masing mencatat bacaan pada tahap 163 dan 158.

Putrajaya, mencatatkan bacaan IPU kategori tidak sihat pada tahap 156; Petaling Jaya, Shah Alam dan Banting di Selangor (157); Port Dickson di Negeri Sembilan (156); selain tiga kawasan merekodkan bacaan pada tahap 153 iaitu Bukit Rambai di Melaka; Batu Muda, Kuala Lumpur dan Johan Setia di Selangor.

Turut mencatat bacaan IPU melebihi 100 ialah Klang, Selangor (152); Alor Gajah, Melaka (138); Taiping, Perak (137); Seberang Jaya, Pulau Pinang (107) dan Tangkak, Johor (104).

Sementara itu, 45 stesen APIMS di seluruh negara mencatat bacaan IPU sederhana, manakala tujuh stesen lagi merekodkan bacaan baik.

Terdahulu, bacaan Indeks Pencemaran Udara (IPU) tidak sihat di beberapa bahagian negara semalam adalah disebabkan kebakaran hutan di Sumatera dan Kalimantan, Indonesia.

Ketua Pengarah Alam Sekitar Wan Abdul Latiff Wan Jaffar berkata, kebakaran hutan menyebabkan jerebu rentas sempadan yang menjejaskan pantai barat Semenanjung serta bahagian barat Sarawak.

“(Berdasarkan) imej satelit National Oceanic and Atmospheric Administration (NOAA) 20, 52 titik panas dikesan di Sumatera, 264 dikesan di Kalimantan dan tiada titik panas dikesan di dalam negara,” katanya dalam kenyataan malam tadi.

Beliau berkata, keadaan cuaca kering dijangka berterusan di bahagian tengah dan selatan Sumatera, serta selatan Kalimantan, dengan gugusan titik panas melepaskan asap jerebu tebal yang ditiup angin ke arah barat laut.

“Bagaimanapun, hujan di beberapa bahagian barat Kalimantan mungkin membantu mengurangkan keadaan titik panas dan berjerebu,” tambahnya.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Perceraian: Mengapa Wanita Sering Dipandang Serong?

Agak menyakitkan didengar apabila ada segelintir pihak yang gemar merendahkan wanita-wanita yang diuji dengan perceraian dalam rumah tangga dengan memberi  julukan yang kurang menyenangkan, seolah-olah mereka ini adalah wanita golongan rendahan dan tidak memiliki  maruah diri.

Sikap dan tohmahan sebahagian masyarakat begitu menghiris hati, lebih-lebih lagi ada pihak yang sengaja mengapi-apikan suasana dengan menyebarkan iklan-iklan produk yang menggunakan ayat-ayat provokasi sebagai pelaris produk tanpa berfikir akan kesan negatif terhadap sebilangan nasib para wanita yang berstatus janda.

Ingatlah akan ayat Allah Azzawajalla perihal orang-orang yang gemar merendahkan orang lain dan bersikap sombong.

“Hai orang-orang yang beriman, janganlah sekumpulan orang laki-laki merendahkan kumpulan yang lain, boleh jadi yang ditertawakan itu lebih baik daripada mereka. Dan jangan pula sekumpulan perempuan merendahkan kumpulan lainnya, boleh jadi yang direndahkan itu lebih baik daripada mereka.” (Surah Al Hujurat: 11)

Ibnu Katsir rahimahullah berkata bahawa ayat di atas berisi larangan melecehkan dan meremehkan orang lain. Dan sifat melecehkan dan meremehkan termasuk dalam kategori sombong sebagaimana sabda Rasulullah SAW:

“Sombong adalah sikap menolak kebenaran dan meremehkan manusia.” (HR Muslim, No. 91)

Yang dimaksudkan di sini adalah meremehkan dan menganggapnya kerdil. Meremehkan orang lain adalah suatu yang diharamkan kerana boleh jadi yang diremehkan lebih mulia di sisi Allah seperti yang disebutkan dalam ayat di atas.” (Tafsir al-Quran al-Azim, 6: 71)

Seharusnya masyarakat pada hari ini lebih peka, lebih bijak dan matang dalam perilaku agar jangan sengaja memburuk-burukkan peribadi wanita-wanita yang berstatus janda kerana mungkin saja di luar pengetahuan kita terdapat sebilangan mereka memilih untuk mengakhiri perkahwinan agar beroleh jalan kedamaian dan ketenangan hidup.

Dan mereka ini bukanlah kesemuanya tergolong dalam kalangan wanita-wanita yang kurang baik akhlak dan peribadinya seperti yang difikirkan ramai pihak.

Sangat menyedihkan apabila melihat pelbagai kata-kata kesat dan hinaan dilemparkan, sebahagian orang melihat masa lalu sebagai tiket untuk menilai tanpa mengetahui perihal sebenar di sebaliknya.

Sikap menuding jari yang hanya menyalahkan wanita sebagai punca masalah perceraian, walhal hakikatnya lelaki juga adalah penyumbang terbesar dalam perpecahan sesebuah rumah tangga.

Kegagalan institusi rumah tangga tidak boleh dilihat hanya sebelah pihak sahaja yang bersalah, melainkan kedua-dua pihak.

Ini kerana apabila kedua-dua pihak sudah tidak memiliki persefahaman dan buntu menemui jalan perdamaian yang terbaik, langkah akhir yang diambil adalah berpisah dan membawa haluan hidup masing-masing.

Apabila memperkatakan tentang perceraian, maka seharusnya masyarakat kena adil dalam menilai dan tidak menumpahkan semua kesalahan hanya terpikul di bahu para wanita sahaja.

Begitu juga dengan pelbagai julukan kurang baik yang sudah sekian lama berakar dalam masyarakat haruslah dihapuskan. Kerana itu, penting untuk ‘membasuh’ minda masyarakat daripada pemikiran negatif agar kelak generasi masa depan lebih bersifat insani dan berimpati.

Tidak mudah menilai mahupun memperlekehkan orang-orang yang diuji dengan perceraian, baik ia seorang lelaki mahupun seorang wanita.

Buat mereka yang sedang diuji dengan pelbagai ujian yang menggoyahkan bahtera rumah tangga, ingatlah hikmah di balik ujian, sungguh ujian itu mentarbiah dan pembelajaran memperbaiki diri ke arah lebih baik.

Dalam sebuah hadis, Nabi  SAW bersabda:

“Ujian itu akan selalu menimpa seorang hamba sampai Allah membiarkannya berjalan di atas bumi dengan tidak memiliki dosa.” (HR Tirmidzi, No. 2398, Hadis Hasan)

Oleh yang demikian, kegagalan dan kesilapan orang lain bukanlah tiket bagi kita untuk memperlekeh atau mentertawakan mereka, melainkan ada pengajaran yang boleh ditapis untuk dipelajari bersama.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…